text:
Trending
Nyuma ya masengesho y’iminsi mirongo ine yakozwe n’itorero Zeraphath Holy Church, Bishop Harerimana Jean Bosco umuyobozi w’iri torero yagaragaje ko yishimiye umusaruro wavuye muri aya masengesho.
Iri torero ryakoze aya masengesho mu rwego rwo gusengera kurushaho kugira ububyutse no kwegera Imana, aya masengesho yari afite intego ivuga iti “Ni iki wabibye ?” Asobanura ko iyo ubibye neza, usarura neza, wabiba nabi ugasarura nabi.
Aya masengesho y’iminsi 40 yabaye kuva ku wa 13 Kanama kugeza ku wa 22 Nzeri 2021. Yitabiriwe n’abantu babarirwa mu bihumbi barimo abayakurikiranye mu buryo bw’ikoranabuhanga, binyuze ku mbuga nkoranyambaga za Zeraphath Holy Church, Zoom, TV1 n’indi miyoboro itandukanye, ndetse n’abateraniye mu rusengero rwa Seraphath ruri i Remera.
Abayitabiriye bagaburiwe ijambo ry’Imana na Bishop Harerimana Jean Bosco n’abandi bavugabutumwa barimo Kalisa Fred wo muri ADEPR na Bishop Marc Ziharirwa wo muri Repubulika Iharanira Demokarasi ya Congo.
Yanatumiwemo abahanzi batandukanye barimo Alice Big Tony, Aimé Frank na Aline Gahongayire waririmbye ubwo yasozwaga ku mugoroba wo ku wa 22 Nzeri 2021.
Bishop Harerimana Jean Bosco yavuze ko mu minsi 40 habayeho gusengera ibyifuzo bitandukanye, gusengera abarwayi, no gukora deliverance.
Yagize ati “Twabonye Imana ikiza abantu, twabonye abantu bakira agakiza. Hari abakize, bari baravunitse, hari n’abari biteguye ko bagomba gupfa ariko bakize. Abakiriye agakiza twabonye abarenga 100, hari n’abandi bakakiriye ku ikoranabuhanga utamenya. Abakize bo ni benshi, ntiwahita umenya imibare. Harimo n’abari bagiye bagira ibibazo byo kudasama, baduhaye ubutumwa, ubwo dutegereje igitangaza cy’Imana.’’
Avuga ko aya masengesho y’iminsi 40 yakozwe hagamijwe kongera gushaka ububyutse by’umwihariko mu gihe nk’iki ibyiringiro byatakaye.
Ati “Kwari ukugira ngo twongere tubone ububyutse, twari tumaze igihe muri Guma mu rugo, twatangaga ihumure ko ubuzima bugikomeza."
Bishop Harerimana yakomeje avuga ko mu butumwa bahaye abakirisitu harimo n’ingamba zo kwirinda COVID-19.
Ati“Twakanguriye abantu kwikingiza, twe ntituvuga ko urukingo atari rwiza. Intego yo kuvuga ngo ni ‘iki wabibye ?’ harimo no kugira imibanire myiza n’abandi kandi ibyo bigendana no kwirinda kubanduza mu kubahiriza ingamba ariko no kwikingiza COVID-19.’’
Yasobanuye ko aho Isi igeze bikwiye ko abantu bongera kugirira Imana icyizere kuko n’abayikorera by’ukuri bahari.
Ati “Dukeneye kongera kwizera Imana, Abanyarwanda bakomeretse bumve ko niba barakomeretse, ni abantu babakomerekeje ariko Imana yo iracyahari kandi irakora.’’
Zeraphath Holy Church ifite icyicaro gikuru mu Karere ka Rubavu ; ifite n’ishami ryayo i Remera mu Mujyi wa Kigali ; Umuyobozi w’iri torero Bishop Harerimana Jean Bosco asanzwe akoreshwa ibitangaza byo gukiza uburwayi bwananiranye no gusengera abafite ibibazo by’ingutu.
Src : Igihe.com
Mu gihe hashize iminsi mike hatangajwe amavugurura ari gukorwa muri Kiliziya Gatolika, abantu batandukanye bahise batekereza ko aya mavugurura yaba agamije gukemura bimwe mu bibazo bijyanye...
Mu gihe yarari gutanga imbwirwaruhame mu nama yaberaga mu musigiti Guverineri w’intara ya Azerbaijan y’iburasirazuba muri Iran, yakubiswe urushyi. Ibi byabaye kuri uyu wa Gatandatu ubwo uyu...
Umu Pasteri wo mu igihugu cya Kenya usanzwe atuye muri Leta Zunze ubumwe yamaze kwegura ku inshingano ze nyuma yuko umwe mu bakristo ashize hanze amajwi ye hanze. Uyu mu Pasteri wo mw’itorero...
Umuhanuzikazi Utang Edet Effiong, wari afite itorero mu mujyi wa Ikot Edem Odo muri Leta ya Cross River, mu majyepfo ya Nigeria, abagize umuryango we bamushyinguye ari muzima ubwo bari barakaye...


c: text/html

text:
AMASOMO MATAGATIFU TUZIRIKANA:
ISOMO RYA MBERE: Ivug 4, 1-2.6-8;
ZABURI: Zab 15(14), 2-3a, 3bc-4ab, 4d-5;
ISOMO RYA KABIRI: Yak 1, 17-18.21b-22.27;
IVANJILI: Mk 7, 1-8.14-15.21-23.
“Uhoraho, ni nde ukwiye kwinjira mu ngoro yawe?”
Bavandimwe, twahimbaje icyumweru cya 22 Gisanzwe cy’Umwaka wa Liturujiya B. Kiliziya iraduhamagarira kwinjira mu muryango ufunganye kugirango turonke umukiro Yezu atanga. Koko unkunda akomera ku mategeko yanjye (Yh 14, 15). Ni Yezu ubyivugira. Kubaho turiho ni ukuba mu rukundo rwa Yezu Kristu. Kubaho turiho ni ugukomera ku mategeko ye.
Ubusanzwe itegeko ribereyeho gufasha abantu kubana neza n’abandi. Kubaho ni ukubana. Abanyarwanda baca umugani bagira bati “Nta mugabo umwe”. No mu irema Uhoraho yarabishimangiye: “Si byiza ko muntu aba wenyine” (Intg 2, 18). Imana yaturemeye kubana. Umunyarwanda aragira ati: “Nta zibana zidakomanye amahembe”. Itegeko rituma muntu yitandukanya n’inyamanswa n’amatungo, akabaho azi kandi azirikana ku nshingano ze n’Uburenganzira bwe bigatuma agira imibereho itandukanye n’iy’inyamanswa. Niyo mpamvu muntu agira amategeko, atabereho guhana gusa ahubwo abereyeho kuyobora abantu.
Mu isomo rya mbere twazirikanye uko Uhoraho yatanze itegeko ngo tubeho: “Israheli, umva amategeko n’imigenzo mbigisha ubwanjye gukurikiza, maze muzabone kubaho no kwinjira mu gihugu Uhoraho Imana y’abasokuruza banyu abahaye ngo mukigarurire” (Ivug 4, 1). Uhoraho ubwe yitangiye itegeko ariha umuryango we. Ntabwo ari itegeko ry’abantu, ahubwo ni itegeko ry’Imana ubwayo. Kubaho tutariho ni ukubaho tudashaka kugengwa no kumvira itegeko. Bamwe baravuga bati “amategeko arusha amabuye kuremera”, ariko kandi ku bemera Kristu bakiyemeza kumukurikira no kumukurikiza, amategeko bayagira ubuzima kandi kuri bo amategeko ni akabando k’iminsi. Uburemere ntibuyarangwaho bityo bakabaho mu bw’igenge bw’abana b’Imana. Kristu ubwe Niwe utwibwirira ko amategeko ye yoroshye, kandi ko ibyo adukorera bitaremereye (Mt11, 30). Tumusange aturuhure, tumusange aradukiza.
Koko gukomera ku mategeko y’Uhoraho bitugira abantu bakomeye, muri Kristu, dushobora ibyananiranye. Muzayakomereho, muyakurikize; ni cyo kizatuma muba abanyabwenge mu maso y’amahanga (Ivug 4, 6). Ubuhanga, Ubwenge, Ubumenyi, Ubushishozi (….) bituruka ku Mana, tubironkera muri Roho Mutagatifu uhabwa abamwemera. Ngubwo ubuzima buzima dukomora kuri Yezu Kristu. Koko ubwenge butarimo Imana ni ubujiji bukabije, ni Ubutindi.
Mu isomo rya kabiri Mutagatifu Yakobo aradukangurira kumenya isoko y’ibyiza. Koko Ibiturutse ku Mana aba ari byiza: “Icyitwa ingabire y’agaciro cyose n’ituro rishyitse iryo ari ryo ryose bikomoka mu ijuru ku Mubyeyi w’urumuri (Yak 1, 17). Imana ni Urumuri, Imana ni Urukundo, ni Ubuzima. Menya Imana ubeho. Hari ababeshyera Imana cyane cyane igihe cy’amagorwa, ibyago, n’ibindi bibazo bakabishyira ku Mana. Nyamara kuva mu irema, Imana yasanze ari byiza. Ntabwo Imana yaremye ikibi. Urumamfu mu ngano rwazanywe na nyakibi. Igisubizo cy’ikibazo dusanga muri Zaburi tuzirikana, turagisanga mu Masomo Matagatifu y’icyi cyumweru.
“Uhoraho, ni nde ukwiye kwinjira mu ngoro yawe?
Ni umuntu utajorwa mu mibereho ye, Agakurikiza ubutabera, kandi akavugisha ukuri k’umutima we (Zab 15(14), 1a-2. Mutagatifu Yakobo arabishimangira: «Mube abantu bagaragaza mu bikorwa Ijambo ry’Imana, kuko kwishimira kuryumva byonyine ari ukwibeshya (Yak 1, 22). Ibikorwa byacu bigaragaze abo turibo, batumenyere ku mibereho yacu, batumenyere ku byo tuvuga n’ibyo dukora. Iyobokamana risukuye kandi ritagira amakemwa mu maso y’Imana Data ni iri ngiri : ni ugusura imfubyi n’abapfakazi mu magorwa yabo, kwirinda ubwandu bwose bwo kuri iyi si kugira ngo tube abaziranenge (Yak 1, 27).
Bavandimwe, dukore iki? Dushakire umukiro ahadukiza tureke gushakira umukiro ahaduhuhura. « Koko akababaje umutima kazindura amaguru ». Wowe nanjye, ni iki kidushishikaje? Koko Uhoraho ibyo yatugeneye yasanze ari byiza kandi abitugenera ku rugero rwa buri wese ashingiye ku bushobozi bwe. Ni yo mpamvu «Nta kintu kijya mu muntu giturutse inyuma kimuhumanya, ahubwo ikivuye mu muntu ni cyo kimuhumanya » (Mk7, 15), Yezu niwe ubitwigisha. Mu mutima w’abantu niho haturuka imigambi mibi: ubusambanyi, ubujura, ubwicanyi, ubuhabara, umururumba, ubugome, uburyarya, ingeso mbi, ishyari, gutukana, ubwirasi n’amafuti. Ibyo bintu byose bibi biva mu mutima ni byo bihumanya umuntu (Mk 7, 21-23).
Kubaho turiho bizaduha kurumbuka imbuto nziza. Witinya Nyagasani muri kumwe. Mu mutima w’abemera Kristu, bamukunda kandi bagakurikiza amategeko ye, harangwa urukundo, ineza, ibyishimo, umunezero, amahoro, impuhwe, umugisha n’ibindi byiza byinshi. Ngubwo Ubuzima twagombye guharanira mu mibereho yacu. Ubu buzima Kristu atubwira tubukesha ijambo rye. Ubu buzima nibwo magara ataguranwa amagana. Ntacyo watanga ngo ubone ubwo buzima. Sanga Yezu Kristu, abutanga ku buntu, icyo ashaka ni Umwanya wawe, igihe cyawe, umutima wawe. Umubyeyi Bikira Mariya adusabire twese ku Mana muri uru rugendo.
Padiri Théodose UTUJE

robotstxt: allowed

filter: keep


text:
Nyanza ni agace kabitse amateka y’igihugu arimo ibiranga Ingoma ya Cyami n’ibikoresho bigaragaza umuco w’Abanyarwanda byakoreshwaga hambere.
Ahitwa mu Rukali, niho hari Ingoro y’Abami b’u Rwanda irimo amateka n’umuco wihariye w’abenegihugu. Iri mu Kagari ka Rwesero mu Murenge wa Busasamana ahahoze urugo rw’Umwami Mutara wa III Rudahigwa wabatijwe Charles Léon Pierre, watwaye u Rwanda kuva mu 1931 kugeza mu 1959.
Hafi y’Ingoro y’Abami nko mu kilometero kimwe hari Umusezero wo ku musozi wa Mwima witegeye Mushirarungu; aha niho hatabarijwe Umwami Mutara III Rudahigwa watanze ku wa 25 Nyakanga 1959, agatabazwa ku wa 28 Nyakanga 1959.
Aha ni naho Umwami Kigeli V Ndahindurwa watanze ku wa 16 Ukwakira 2016, yatabarijwe ku wa 15 Mutarama 2017.
I Mwima kandi niho Umwamikazi Rosalie Gicanda wishwe muri Jenoside yakorewe Abatutsi ku wa 20 Mata 1994, yashyinguwe mu cyubahiro ku wa 20 Mata 1995.
Muri gahunda yo guteza imbere ubukerarugendo bushingiye ku muco, mu Karere ka Nyanza hari utundi duce turi gukorerwa inyigo ku buryo tuzashyirwa mu hantu ndangamurage.
Amariba ya Mutende: Yafukuwe ku Ngoma y’Umwami Mutara III Rudahigwa, aho Inyambo z’umwami n’ inka z’abaturage ziturutse imihanda yose zashokaga. Aha habaga amazi arimo umunyu, bityo inka zayanywaga zimaga vuba, izindi zikanagira umukamo ushimishije.
Icyuzi cya Nyamagana: Umwami Mutara III Rudahigwa yagifukuye afatanyije na Agronome w’Umubiligi witwaga Dubois. Cyafunguwe nyuma y’ inzara ya Ruzagayura yibasiye u Rwanda hagati y’umwaka wa 1943 na 1944.
Mu kugicukura umwami yari agamije kuhira imyaka no gutangira ubworozi bw’amafi mu rwego rwo guhashya imirire mibi mu Banyarwanda no kwirinda ibindi byorezo by’inzara byashoboraga gutera. Iki cyuzi cyahawe izina rya Yorodani y’i Nyanza.
Gakenyeri kwa Musinga: Aha hari urugo rw’Umwami Yuhi V Musinga n’Umugabekazi Nyirayuhi V Kanjogera bahatuye ahagana mu 1899.
Kuva iki gihe Nyanza yabaye Umurwa Mukuru w’Ubwami kugeza mu 1962 ubwo Ingoma ya Cyami yakurwagaho. Mbere ya Gakenyeri uyu mwami yagiye atura ahandi akagenda yimuka. Ubu aha Gakenyeri hari ikigabiro kinini bivugwago cyari ku irembo rya Musinga.
Mututu: Ni ahantu Ndangamurage hubatswe n’Umwami Mutara III Rudahigwa ahakorera ubworozi bwa kijyambere hagati ya 1948 na 1949. Yari ahafite inka z’inkuku 60 zitwaga “Ingeri” zikabamo imfizi yitwa “Ruhugafu.”
Mu kuhororera izi nka, Umwami Rudahigwa yari agambiriye gutanga urugero ku bworozi bwa kijyambere, aho yifuzaga ko Abanyarwanda bareka ubworozi bwa gakondo.
Hari ikiraro cyakoreshwaga icyo gihe cyubakishijwe amabuye, gishakaje amabati kinakingishije inzugi z’ibyuma. Kuri ubu hakorera Ikigo cy’Igihugu kigamije guteza imbere Ubuhinzi n’Ubworozi (RAB).
Ikimana cya Nyiranzage: Giherereye mu Murenge wa Mukingo hafi y’umuhanda wa kaburimbo.
Nyiranzage yari umugore wa Marara, watwaraga Mukingo ku Ngoma ya Yuhi IV Gahindiro. Marara yaje gusimburwa ku butware n’umuhungu we Nyirimigabo.
Mu bihe byo hambere iki Kimana cyarubahwaga cyane kigakorerwaho imigenzo n’imihango. Kugeza mu bihe bya vuba, hari imigenzo gakondo yari ikihakorerwaga.
Ikimana cya Munana: Munana yari umuhungu wa Gihana wafatwaga nk’intwari. Uyu yabyawe n’Umwami Cyirima II Rujugira.
Munana wari waravukanye ubumuga, akiri muto yatereranywe na bamwe bo mu muryango we. Aho umuhungu abereye se wabo Yuhi IV Gahindiro yimye ingoma, Munana yagororewe imisozi hamwe n’ishyo ry’inka. Na n’ubu aho hantu Munana yatuye uhabwirwa n’ibiti bibiri by’imivumu by’icyo gihe.
Mu cyerekezo cy’igihugu cyo gusigasira amateka no guteza imbere ubukerarugendo bushingiye ku muco, Ikigo cy’Ingoro z’Igihugu z’Umurage w’ u Rwanda ku bufatanye n’Akarere ka Nyanza n’Ikigo cy’Igihugu cy’Iterambere (RDB) bari gutegura gahunda yo gutunganya uduce dufite amateka yihariye.


text:
Minisitiri Munyeshyaka yagaragarije RCA ko hari ibikwiye kongerwamo imbaraga
Yanditswe na SEZIBERA ANSELME
Minisitiri w’Ubucuruzi n’Inganda Munyeshyaka Vincent arasaba Ikigo k’Igihugu gishinzwe iterambere ry’amakoperative (RCA) gushyira imbaraga mu bikorwa bimwe na bimwe gifite mu nshingano ku isonga hakabamo gukurikirana no kunoza imikorere n’imiyoborere y’amakoperative.
Ibyo byagarutsweho mu muhango w’ihererekanyabubasha hagati y’umuyobozi mushya w’Ikigo k’Igihugu gishinzwe amakoperative n’ucyuye igihe kuri uwo mwanya wabaye ku wa 23 Gicurasi 2018.
Nkuko Munyeshyaka yabigarutseho muri uwo muhango w’ihererekanyabubasha, yasabye ubuyobozi bw’Ikigo k’Igihugu cy’Amakoperative (RCA) gukurikirana no kunoza imikorere n’imiyoborere y’amakoperative.
Icya kabiri yagarutseho ni uko RCA igomba gukora ku buryo hanozwa imicungire y’umutungo w’abanyamuryango batandukanye bari mu makoperative. Agira ati: “Ibibazo bivukamo byose bigomba gukemurirwa igihe byaba ari ibibazo biboneka mu gucunga umutungo, ni zo nshingano zanyu mugomba kwegera amakoperative, ibibazo bikaganirwaho bigakemuka. Nta bwo dushaka banki z’ibibazo, aho umuntu aza bakavuga ngo mu makoperative harimo ibibazo ibi n’ibi, icyo dushaka ni uko ibibazo byagiye bivuka bikemurirwa igihe”.
Munyeshyaka anasaba RCA kuvugurura imikorere igendera ku ikoranabuhanga kandi ryihuta kugira ngo serivisi zisabwa zihute, nubwo hari ibyatangiye ariko agasanga ari ngombwa ko koperative ikorera kure ikaba ishaka icyangombwa itagombye kuza kugifatira i Kigali.
Akomeza avuga ko RCA ifite inshingano ikomeye cyane irebana no kurangiza umushinga wo gushyiraho Banki z’amakoperative (Cooperative Bank) kandi bakawushyiramo umutima kuko ingengo y’imari yawo ihari, n’ababizobereyemo bashakwa ariko bigashyirwa mu bikorwa.
Munyeshyaka asaba RCA gukorera hamwe kugira ngo babashe kuzuza neza inshingano zabo, abakozi bagashyigikira abayobozi babo hanyuma n’abayobozi bakarushaho kumva no gutega amatwi abakozi babo.
Icya gatanu kandi Minisitiri Munyeshyaka yagarutseho asaba RCA ni ukubaka uburyo buyifasha kumenya ibibazo bihari mu makoperative kugira ngo bizabafashe kubikemura.
Umuyobozi wa RCA ucyuye igihe Nzakunda Joseph atangaza ko mu gihe icyo kigo kimaze gishinzwe cyageze kuri byinshi harimo no kubaka inzego kuva ku makoperative kugera ku rugaga.
Agira ati: “Hari byinshi RCA yagezeho nko gushishikariza abanyamuryango b’amakoperative bagera kuri miliyoni 2,700 bagafungura amakonti muri koperative umurenge SACCO 416 ziri mu gihugu kandi zibafashe kubitsa no kugurizanya”.
Umuyobozi mushya wa RCA Dr Harerimana Jean Bosco yashimye ikizere yagiriwe, ashima uwo asimbuye aho agejeje icyo kigo, avuga ko azanye ingamba zishoboka kugira ngo ibibazo by’imiyoborere, imicungire na serivisi bikigaragara mu makoperative bikemurwe mu buryo bwihuse bunganiwe n’itegeko na politiki bishya kugira ngo umunyamuryango wa nyuma abone inyungu muri koperative.
RCA yashyizweho mu mwaka wa 2008, kugeza ubu RCA ifite amakoperative 8 391 asanzwe harimo n’agera kuri 448 yo kubitsa no kugurizanya. Ifite kandi amatsinda 42 mu ngeri zinyuranye ikanagira ingaga 15, abanyamuryango 3 800 000 harimo abagore 1 700 000 n’abagabo 2 100 000.


text:
Menya inkomoko y'izina Ella n'ibiranga abakobwa baryitwa.
Ella ni izina rihabwa abakobwa rifite inkomoko mu rurimi rw'Ikigereki (Greek) risobanura 'Urumuri rw'Izuba'. Hari n'ahandi mu zindi ndimi usanga Ella bisobanura 'umugore mwiza'.
Bimwe mu biranga Ella
-Ella arangwa no kumenyera aho yaba ageze hose, agira impuhwe kandi akunze no kwerekana amarangamutima ye.
-Usanga azi gutanga amakuru no kuganira n'abandi ndetse akora cyane kurusha kuvuga.
-Ella yishimira cyane umuryango we na sosiyete atuyemo.
-Ni umuntu uzi guhanga udushya kandi uzi kwisobanura,akunze kugira amakenga no kwitonda mubyo avuga.
-Kuba ari umunyamwete n'umunyembaraga bituma abantu bamukunda.
Bamwe mu byamamare bitwa Ella:
-Ella Fitzgerald umunyamerika w'ikirangirire mu njyana ya Jazz
-Ella Wheeler Wilcox umusizi w'icyamamare muri Amerika
-Ella Mai umuririmbyikazi ugezweho muri Amerika.
-Ella Anderson umukinnyi wa filime muri Hollywood.
Src:www.Behindthename.com


text:
Kuri uyu wa Gatanu, Alpha Rwirangira yashyize hanze ifoto ya kera ari kumwe na Gahongayire, isetsa abantu kubera imyambarire y'ibi byamamare yari igezwe mu myaka yashize. Nyuma y'uko ayishyize hanze agasaba abantu kudaseka, benshi basetse baratembagara na Meddy kwihangana biranga avuga ku nkweto bitaga nshongo Alpha yari yambaye.
Nk'uko bigaragara, ni ifoto yo mu myaka yatambutse hakigezweho ipantaro zitwaga "pate" zifite hasi hanini ndetse n'inkweto za ncongo. Imyambarire nk'iyi uwayambara mu myaka yashize yabaga yarimbye mbese azi kujyana n'ibigenzweho ku buryo mu birori yahabwaga umwanya imbere. Kuri iyi foto Rwirangira aba yambaye ipantaro ya "pate" ifite ibara rishaka kuba umweru, ikote rya deux buton, ishati y'umweru, karovati ndetse n'inkweto ndende cyane za ncogo z'umukara.
Umuramyi Aline Gahongayire nawe aba yambaye ipantaro y'ikoboyi ya pate, inkweto z'umweru zisa n'aho ari ndende n'ishati y'umweru mbese yajyanishije. Ntabwo Alpha Rwirangira yigeze avuga ahantu iyi foto yafatiwe, gusa hari uwongoreye INYARWANDA ko aba bahanzi Aline Gahongayire na Alpha Rwirangire bahuriye mu gitaramo cyabereye mu ishuri rya G.S APRED Ndera mu myaka yatambutse.
Inkweto ni zo zasekeje cyane Meddy cyane ko ari izo gukandagira abanzi
Iyi foto imaze amasa macye Alpha Rwirangira ayishyize hanze, akaba yayinyujije ku rukuta rwe rwa Instagram, ayisangiza Aline Gahongayire, maze araseka cyane yifashishije utu Emoji. Nyuma yaho yanditse agira ati": Hagire useka seB¦B¦. ". Meddy kwihangana byanze maze ajya ahatangirwa ibitekerezo munsi y'iyi foto, araseka cyane yifashishije utu Emoji ahita akomoza kuri ya nkweto ndende [bahoze bita ncongo] ya Alpha Rwirangira, ati "πππ Izi nkweto nizo gukandagiza umwanzi kabisa!".
Si we cyamamare wenyine wagaragaje ko atunguwe n'iyi foto kuko na Uncle Austin yagize ati "Hahiye π₯π₯π₯πππ". Naho Aline Gahongayire we yagize ati" Ohhhhhhhhh JESUS JESUSππππππππ ni nde watubuza guhimbaza IMANA kokoππππ much respect my brother for lifeππ YESU Anatenda kabisa B€oΈB€oΈB€oΈB€oΈ". Kabendera nawe yayishyizeho igitekerezo ati: "Hapanaaaaa (Suruwali uliazimwa na nani sasa?)πππππSo proud of you my BoyB€oΈB€oΈB€oΈ". Hari n'abandi benshi bagiye bayibazaho nka smart_tv_rwanda wagize ati: "Aho ni mu kihe kinyejana bro".
N'ubwo Alpha Rwirangira yabujije abantu guseka, Meddy kwihangana byanze aratembagara
Mbese abantu benshi batunguwe n'imyambarire ku buryo hari n'abagiye bashima Imana aho yabakuye nka Irankundabe wagize ati" Mana tugushimiye aho wadukuye naho utugejeje". Kuri iyi foto bigaragara ko bombi bari bari kuririmba kuko na Gahongayire mu byo yavuze hari aho yabigarutseho avuko ko ntawababuza guhimbaza Imana.
Mu myaka yatambutse nk'uko twabigarutseho uwabaga yambaye kuriya yabaga yarimbye bikomeye! Hari abo wasangaga bambara iteka nka kuriya, abo abenshi babitaga abasirimu ba bandi nyine bajyana n'ibigezweho. Hari n'ubwo wasangaga umuntu nk'uwo mu gace atuyemo bamwita 'rukabyamurimbo'.
REBA HANO 'ANATENDA' YA ALPHA RWIRANGIRA


text:
Amategeko agenga imikoreshereze
Uhawe ikaze!
Uru rubuga rwashyiriweho kugufasha kurushaho kumenya Imana, Bibiliya n’Abahamya ba Yehova. Ushobora gusoma, ukareba kandi ukaruvanaho ibintu bigushishikaje. Twifuza ko uru rubuga rwacu rugirira n’abandi akamaro; ariko usabwe kudakoporora ibiruriho ngo ubishyire ku rundi rubuga cyangwa ku zindi porogaramu. Ushobora gusangiza abandi ibyo wamenye ubarangira uru rubuga, nk’uko bisobanurwa mu Mategeko agenga imikoreshereze yavuzwe hasi aha.
Copyright
© 2021 Watch Tower Bible and Tract Society of Pennsylvania. Uburenganzira bwose bwihariwe na nyir’urubuga.
Uru rubuga ni urwa Watchtower Bible and Tract Society of New York, Inc. (“Watchtower”), kandi ni yo ikomeza kurwitaho. Uretse aho byagaragajwe ukundi, inyandiko zose n’andi makuru yose ari kuri uru rubuga, ni umutungo bwite mu by’ubwenge wa Watch Tower Bible and Tract Society of Pennsylvania (“Watch Tower”).
Ibirango
Adobe, ikirango cya Adobe, Acrobat n’ikirango cya Acrobat, ni ibirango bya Adobe Systems Incorporated. iTunes na iPod ni ibirango bya Apple Inc. Microsoft, ikirango cya Microsoft, kimwe na porogaramu izo ari zo zose n’ibindi bifite amazina ya Microsoft, urugero nka Microsoft Office na Microsoft Office 365, ni ibirango bya Microsoft Inc. Android ni ikirango cya Google LLC. Android robot ikorwa cyangwa igahindurwa bisabwe na Google kandi ikoreshwa hakurikijwe amabwiriza avugwa muri Creative Commons 3.0 Attribution License (https://creativecommons.org/licenses/by/3.0/us/). Ibindi birango byose n’ibirango byanditswe ni umutungo wihariye wa ba nyirabyo.
Amategeko agenga imikoreshereze n’uruhushya rwo gukoresha urubuga
Ugomba kubahiriza aya mategeko mu gihe ukoresha uru rubuga. Iyo ukoresheje uru rubuga, uba wemeye gukurikiza aya mategeko yose agenga imikoreshereze y’uru rubuga. Niba wumva utemera amwe muri aya mategeko cyangwa yose uko yakabaye, ntukoreshe uru rubuga.
Ni ubuhe buryo bwemewe bwo gukoresha uru rubuga? Mu rwego rwo kubahiriza aya mategeko yatanzwe, wemerewe:
-
Kureba, kuvanaho no gucapa amashusho Watch Tower ifiteho uburenganzira, ibitabo byo mu rwego rwa elegitoroniki, umuzika, amafoto, inyandiko cyangwa videwo zo kuri uru rubuga, kugira ngo ubikoreshe wowe ubwawe, ariko utagamije inyungu z’ubucuruzi.
-
Ushobora gusangiza abandi imiyoboro cyangwa kopi za elegitoroniki, videwo n’ibyafashwe amajwi bishobora kuvanwa kuri uru rubuga.
Ntiwemerewe:
-
Gufata amashusho, ibintu byo mu rwego rwa elegitoroniki, ibirango, umuzika, amafoto, videwo cyangwa ingingo zo kuri uru rubuga, ngo ubishyire kuri interineti (ni ukuvuga ku rubuga urwo ari rwo rwose, imbuga bahererekanyaho amafayili, imbuga bahererekanyaho videwo, cyangwa imbuga nkoranyambaga).
-
Gukwirakwiza amashusho, ibintu byo mu rwego rwa elegitoroniki, ibirango, umuzika, amafoto, inyandiko, cyangwa videwo ziri kuri uru rubuga, byaba ari ibice cyangwa byose uko byakabaye (ni ukuvuga kubishyira kuri seriveri ngo bikoreshwe na porogaramu ya mudasobwa).
-
Gukoporora, gukora kopi, gukwirakwiza, cyangwa kwifashisha ubundi buryo bwo kubyaza umusaruro amashusho, ibyo mu rwego rwa elegitoroniki, ibirango, umuzika, amafoto, inyandiko, cyangwa videwo biri kuri uru rubuga ugamije kubicuruza cyangwa ushaka amafaranga (kabone n’iyo waba udaharanira inyungu).
-
Gukora porogaramu, ibikoresho, cyangwa izindi tekiniki zigamije gukusanya, gukora kopi, kugira ibyo uvana kuri uru rubuga, gucukumbura, kwegeranya, HTML, amashusho cyangwa inyandiko byo kuri uru rubuga. (Ibi ntibivuze ko utasangiza abandi ibintu bitagurishwa, nka porogaramu z’ubuntu zikoreshwa mu kuvana amafayili ya EPUB, PDF, MP3 na MP4 ahantu rusange kuri uru rubuga.)
-
Gukoresha nabi uru rubuga cyangwa serivisi zarwo, urugero nko kubangamira imikorere yarwo cyangwa kurujyaho unyuze mu nzira zitateganyijwe.
-
Gukoresha uru rubuga mu buryo ubwo ari bwo bwose bushobora kurwangiza, cyangwa bugatuma rutagaragara cyangwa ngo abantu barugereho; cyangwa kurukoresha mu buryo bunyuranyije n’amategeko, butemewe, bw’ubutekamutwe, cyangwa ugamije kurwangiza cyangwa kugira ikindi cyose ukora ufite intego nk’izo.
-
Gukoresha uru rubuga cyangwa amashusho aruriho, ibintu byo mu rwego rwa elegitoroniki, ibirango, umuzika, amafoto, inyandiko cyangwa videwo ugamije gucuruza.
-
Uru rubuga rukoresha serivisi za Google Maps, urwo rukaba ari urundi rubuga rudufasha, ariko si twe turugenzura. Nukoresha porogaramu ya Google Maps, kuri uru rubuga uzaba urebwa n’amabwiriza agenga imikoreshereze ya Google Maps/Google Earth Additional Terms of Service. Kubera ko tutamenyeshwa ibyahindutse ku mategeko agenga imikoreshereze ya Google Maps, byaba byiza ubanje kuyasoma mbere yo kuyikoresha. Niba utemera amabwiriza agenga imikoreshereze ya Google Maps, ntuzayikoreshe. Nta makuru yerekeye umuntu Google Maps igarura kuri uru rubuga.
Ubuvuzi
Ibintu byo mu rwego rw’ubuvuzi biboneka kuri uru rubuga, bigamije gutanga amakuru gusa, ntibigamije gutanga inama z’uko umuntu yakwivuza, cyangwa ngo bibuze umuntu gushaka abatanga inama mu buvuzi, abasuzuma indwara n’abazivura. Ibivugwa mu ngingo z’ubuvuzi, ntibigamije gushyigikira uburyo runaka bwo gusuzuma, abaganga runaka, imiti iyi n’iyi, uburyo bwo kuvura, ibitekerezo cyangwa andi makuru ajyanye n’ubuvuzi.
Igihe cyose ufite ikibazo kirebana n’ubuvuzi, ukwiriye gushakira inama ku baganga cyangwa abandi batanga inama mu by’ubuvuzi.
Abashinzwe uru rubuga bakora uko bashoboye kose ngo barushyireho amakuru y’ukuri ahereranye n’ubuvuzi kandi ahuje n’igihe. Icyakora ntidushobora kuguha ubwishingire ubwo ari bwo bwose ku biboneka mu makuru aboneka muri iki gice cy’ubuvuzi; aba yatanzwe uko ari. Uru rubuga nturutanga ubwishingizi ubwo ari bwo bwose ku birebana n’imikoreshereze y’ibiri mu gice kuvuga ku buvuzi. Nanone ntirutanga ubwishingire ku birebana n’ikizere umuntu yagirira ayo makuru, ukuri kwayo, kuba ahuje n’igihe, akamaro kayo no kuba yuzuye cyangwa atuzuye. Uru rubuga ntirukwiriye kubazwa cyangwa kuryozwa amakosa cyangwa ibibura mu makuru arebana n’ubuvuzi. Ufite uburenganzira bwo gukoresha amakuru kuri uru rubuga avuga ibirebana n’ubuvuzi cyangwa kutayakoresha. Nta na rimwe uru rubuga rwaryozwa ingaruka (hakubiyemo ingaruka zose: iz’ako kanya n’iz’igihe kirekire, urwikekwe/urupfu, igihombo, gutakaza amakuru) zitewe no gukoresha cyangwa kunanirwa gukoresha amakuru arebana n’ubuvuzi; zaba zishingiye ku bwishingire, ku masezerano, ku gikorwa cy’ubwangizi, cyangwa izindi mpamvu z’amategeko, kabone n’iyo rwaba rwarabwiwe iby’izo ngaruka cyangwa rutarazibwiwe.
Ubwishingire n’uburyozwandishyi
Uru rubuga n’amakuru yose, ibiruriho, n’izindi serivisi zose uhabwa binyuze kuri uru rubuga bitangwa na Watchtower “uko biri”. Watchtower nta bwishingire ubwo ari bwo bwose itanga.
Watchtower ntishobora kwemeza ko uru rubuga rudashobora kujyaho virusi cyangwa ibindi bintu biteje ikibazo. Watchtower ntikwiriye kuryozwa ingaruka izo ari zo zose zitewe no gukoresha serivisi iyo ari yo yose, cyangwa amakuru ayo ari yo yose, ibiriho cyangwa ingaruka ziturutse ku zindi serivisi uhabwa binyuze kuri uru rubuga.
Kutubahiriza amategeko agenga imikoreshereze
Bitabangamiye ubundi burenganzira bwayo, Watchtower ifite uburenganzira bwo kugufatira ibyemezo mu gihe urenze mu buryo ubwo ari bwo bwose kuri aya mategeko agenga imikoreshereze y’urubuga. Watchtower ishobora kugufungira uru rubuga, kutakwemerera kugera ku rubuga, kubuza mudasobwa zikoresha aderesi IP yawe ntizigere ku rubuga, gusaba abaguha interineti bakagufungira ku buryo utongera kugera ku rubuga kandi/cyangwa ugakurikiranwa mu butabera.
Ihinduka ry’amategeko
Igihe icyo ari cyo cyose, Watchtower ishobora kuvugurura aya mategeko agenga imikoreshereze y’uru rubuga. Iyo ayo mategeko yavuguruwe, atangira gukurikizwa akimara kugaragara kuri uru rubuga. Usabwe kujya usura iyi paji buri gihe kugira ngo urebe ko uzi neza ibivugwa mu mategeko ariho.
Amategeko n’ububasha bw’inkiko
Aya mabwiriza y’imikoreshereze agengwa kandi agasobanurwa hakurikijwe amategeko yo muri Leta ya New York (U.S.A.), hatitawe ku igonganamategeko. Ikirego icyo ari cyo cyose gifitanye isano n’aya mategeko agenga imikoreshereze, kizashyikirizwa inkiko zibifitiye ububasha muri Leta ya New York (U.S.A.)
Agaciro k’amasezerano
Niba urukiko rwemeje ko hari ingingo yo muri aya mategeko agenga imikoreshereze idafite agaciro, kidakwiriye, cyangwa kidakurikije amategeko, izindi zisigaye zigomba gukurikizwa. Kuba Watchtower itubahirije rimwe muri aya mategeko agenga imikoreshereze y’urubuga, ntibizafatwa cyangwa ngo bisobanurwe ko aya mategeko ataye agaciro cyangwa ngo byumvikane ko kuyakurikiza atari ngombwa.
Amasezerano yose
Aya mategeko agenga imikoreshereze y’uru rubuga, ni amasezerano ugiranye na Watchtower mu birebana n’uko ukoresha uru rubuga, kandi akuyeho, akanasimbura andi mategeko yabanjirije aya, arebana n’imikoreshereze y’uru rubuga.


text:
Umwe mu bayemerewe ariko ntayahabwe utashatse ko amazina ye agaragara mu itangazamakuru ku bw’impamvu z’umutekano, yavuze ko ibyo byatumye rimwe na rimwe asiba kujya aho yimenyerereza ndetse kuko nta handi agira akura amafaranga akagorwa no kubona n’ifunguro.
Yagize ati “Narangije kwiga mu 2015 sinahita mbona akazi, naragiye njya muri kiriya kigo kuko bavugaga ko bafasha umuntu kwimenyereza ndetse bikazatuma abona uburambe mu mwuga we, naragiye baranyemerera, ariko nanavugaga ko ngize amahirwe yo kubona aho nzajya nkura nibura uduhumbi 50, ariko bampaye ukwezi kumwe gusa kandi igihe cy’amezi atandatu baduha cyarashize.”
Ibi ni byashimangiwe n’undi uvuga ko kugeza ubu we agikora ariko atarahabwa ukwezi na kumwe kandi arabura ukwezi kumwe ngo arangize igihe bamuhaye.
Yagize ati “Tujya gutangira twagiranye amasezerano y’uko bazajya baduha amafaranga y’u Rwanda ibihumbi 50, ariko ubu maze amezi atanu ntibarampa n’ukwezi na kumwe, ubu ntuye mu Gatsata, kugira ngo ngere aho nkorera binsaba kuzinduka kuko ngenda n’amaguru, ibyo kurya saa sita byo narabyibagiwe.”
Usibye kwemererwa iyi nyoroshyangendo, mu masezerano yabo haba harimo ko abayobozi bo muri iki kigo bagomba kuzajya bajya kubasura aho bakorera kugira ngo bagenzure imikorere yabo ku bufatanye n’ibigo biba byabakiriye.
Ese iki kigo kibivugaho iki?
Umuyobozi Mukuru wa CESB, Antonia Mutoro, avuga ko kugira ngo ayo mafaranga batinde kuyabona biterwa n’impamvu nyinshi ariko ahanini usanga bituruka kuri bo.
Yatanze urugero ku bo usanga basabwa gutanga nimero za konti zabo ariko bagatanga iza benewabo; amazina rimwe na rimwe adahuye, cyangwa ugasanga ibiri ku ndangamuntu bidahuye n’ibyatanzwe mu mpapuro bigasaba kubanza gusuzumwa.
Yagize ati “Birashoboka kuba hari abantu bamwe na bamwe bashobora kuba batabona ibyo bihumbi 50, icya mbere, hari abajya gutangira kwimenyereza nyamara tutaragirana amasezerano yanditse kandi barabizi ko mu masezerano harimo ko dutangira kwishyura ari uko twasinyanye amasezerano.”
Yongeyeho ati “ Ikindi usanga hari igihe bitinda bitewe n’amakosa aba ari mu byangombwa bya ba bandi basaba kwimenyereza, imibare myishi dufite y’abatinda kuyabona ni aho usanga konti zipfuye cyangwa zihinduye, ikindi ni raporo ngarukakwezi umukoresha aba agomba kuduha itwereka ko uwo muntu koko yakoze, hakaba hari igihe batinda kuyiduha kandi niyo itwereka ko uwo muntu akora koko.”
Yanavuze ko bitewe n’uko umubare w’abasaba baba ari benshi ahanini bari hagati ya 1000 na 1200 ku mwaka, ngo ntabwo byorohera abakozi bake ikigo gifite ngo bajye kubasura, ahubwo ngo bagirana amasezerano n’ikigo bakoreramo kugira ngo bajye babakurikirana batange raporo yabo kuri CESB.
Ikindi agaragaza gishingiye ku mikorere ya porogaramu yifashishwa na Minisiteri y’abakozi ba Leta n’Umurimo mu guhemba aho usanga mu gihe babandi batujuje ibisabwa, mu rutonde hahita hazamo ikibazo gituma n’abandi bazitirwa, gusa ngo ibyo byo biri kwigwaho ngo bihinduke, ugize ikibazo azajye aba ari we kigiraho ingaruka gusa.
Imibare itangwa n’icyo kigo igaragaza ko kuva mu 2009 kugeza ubu, abanyeshuri barangije amashuri makuru na Kaminuza 9,399 ari bo bafashijwe kwimenyereza umurimo mu gihugu mu ngeri zitandukanye mu gihe cy’amezi atandatu, naho 459 bo bafashijwe mu kwimenyereza umurimo mu gihugu cya Israel mu bijyanye n’ubuhinzi mu gihe cy’amezi 11.
Muri abo 60% by’abimenyereza umwuga babonye akazi abagera aho abenshi babonye agahoraho abandi bakora ku bw’amasezerano.
Abagize amahirwe yo kwimenyereza binyuze muri iki kigo, bavuga ko bahakuye ubumenyi buhagije bubinjiza ku isoko ry’umurimo.
Kugeza ubu amafaranga agenda kubikorwa birebererwa na CESB byo kwimenyereza umurimo haba mu gihugu imbere no hanze yacyo arenga ho gato miliyoni 562 buri mwaka.
Source: Igihe


text:
Inkuru Zihariye
Se W’Umuntu: Umwarimu W’Indangagaciro
N’ubwo ‘akabura ntikaboneke ari Nyina w’umuntu’, Se w’umuntu nawe ni ntagereranywa mu guha abana be indangagaciro zizabaherekeza ubuzima bwose.
Kuri uyu wa 20, Kamena, ubwo Isi izirikana akamaro ka Se w’umuntu, ni byiza kwibukiranya ko ababyeyi b’abagabo ari ingenzi mu gutuma abana bakurana indangagaciro.
Mu Rwanda haba imvugo ivuga ngo ‘ni uwa Se’. Ni imvugo ikoreshwa iyo barebye imyitwarire y’umwana runaka, bakaba bayishima cyangwa bakayinenga, bakavuga ngo ‘runaka ni uwa Se’.
Biba bishatse kuvuga ko umuntu runaka yerekana ko Se yari ( cyangwa ari) imfura cyangwa ikigwari bitewe n’uko uwo muntu yitwara.
Iyo umuntu akiri umwana aba akeneye ubuyobozi ahabwa na Se kugira ngo amumenyeshe hakiri kare ibintu byemewe n’ibitemewe mu muryango w’abantu ndetse amumenyeshe inkomoko ye.
Mu Rwanda baravuga ngo ‘Imfura igenda nka Se’. Ni icyerekana ko ‘imico myiza’ runaka ayikomora kuri Se.
Akamaro k’ababyeyi b’abagabo ntikaragarukira aho kuko karaguka kakagera no ku mutekano w’umuryango cyane cyane abana.
Iyo umubyeyi w’umugore acishijeho akanyafu umwana we, hari ubwo uwo mwana ahita abwira Nyina ati: ‘ Ndakurega kuri Papa’.
Mu myumvire y’umwana, Se ni ingabo y’umutamenwa imukingira ibibi byose.
Muri iki gihe aho ababyeyi ( cyane cyane abagabo) bahugiye mu gushakira abana ibirayi, ababyeyi b’abagabo babonera abana babo umwanya bakabaganiriza, bababera isooko y’ibyishimo ‘birenze kuba bariye ibirayi.’
Ni ingenzi ko ababyeyi b’abagabo bamenya ko umuntu adatungwa n’umugati gusa, ahubwo atungwa n’ijambo ryiza abwiwe na Se naryo rikamwubaka rikazanamubera urwibutso igihe Se azaba atakiriho cyangwa batakibana, umwana yarubatse urwe.
Abagabo baratereranwa…
Imyumvire y’uko umugabo yigira yakwibura agapfa ituma muri rusange abantu bumva ko abagabo bihagije, ko ntawe ukwiye kubatera inkunga mu bitugu.
Abana n’abagize urugo muri rusange, bumva ko gushakira urugo ibirutunga no kurwitaho muri byose ari inshingano y’umugabo bityo kubimufashamo no kutabimufashamo byose ari kimwe.
Iyo mitekerere yaramamaye k’uburyo n’abagabo baje kubyemera ndetse babicamo umugani uvuga ko ‘umugabo umugabo agirwa n’ake.’
Kuba umugabo agomba guharanira kwigira ni ngombwa ariko nanone ‘abantu bagomba kwibuka ko nta mugabo umwe.’
Hari n’abagore bumva ko atari ngombwa gushimira umugabo wabo wabaguriye igitenge, inzu, imodoka…bakumva ko ibyo yakoze biri mu nshingano ze, ko nta mpamvu y’ishimwe akwiye!
Icyaba kibibatera cyose, abagore bagombye kwibuka ko n’abagabo babo ari abantu bakeneye gushimirwa ikiza bakoze.
Ijambo ryiza ‘ni mugenzi w’Imana.’
Umugore ushimiye umugabo we ko uyu munsi yahashye akanyama cyangwa ko aherutse kwishyurira abana amafaranga y’ishuri aba agiriye neza uwo mugabo kuko aba amweretse ko aha agaciro umuhati ashyiraho ngo yite ku rugo.
Bagore mujye mwibuka ko abagabo bose badakora inshingano zabo kimwe kandi neza.
Ufite umugabo umwitaho akita no ku rubyaro ajye abimushimira abimubwire, nta mususu!
Ikindi ababyeyi b’abagore bagomba kwibuka ni uko abagabo bagira akazi rimwe na rimwe gatuma bataha bananiwe kandi bari bukazindukire ho.
Iyo umugabo atashye agasanga umugore yamurakariye, wenda kubera utuntu baheruka kutumvikanaho, bituma umugabo ararana umutima uhagaze, rimwe na rimwe bikagira ingaruka ku kazi bucyeye bw’aho.
Umugabo utahira ku nkecye iwe, hari ubwo afata umwanzuro wo kuzajya aca ku kabari agasoma umusemburo akaza gutaha ahitira mu buriri.
Ibi bisenya urugo, bikangiza imitekerereze y’abana cyane cyane ko baba bagikura, bakeneye gukurira mu muryango urangwa n’urugwiro.
Umubyeyi w’umugabo udatuje muri we ntaha abana be uburere kandi bibagiraho ingaruka zirimo no kuzakura nabo ari abarakare, ba nyamwigendaho ndetse bakishora mu biyobyabwenge n’ubusambanyi, ibi kandi nta musomyi wa Taarifa uyobewe ingaruka zabyo.
Umwana w’umukobwa warezwe na Se w’imico myiza iyo akuze ageze mu gihe cyo guteretwa, ntateretwa n’uwo ari we wese ahubwo ahitamo uwo abona ufite imico nk’iya Se.
Ku rundi ruhande, abahungu baba bashaka kuzakurana imico ya Se, iyo ari mibi nabo biba uko, yaba myiza bikaba uko.
Iyo umubyeyi w’umugabo atabonera umwanya umuhungu cyangwa abahungu be, biba ngombwa ko bishakira abantu basore cyangwa abagabo bo kwigira ho.
Ibyo babigiraho rero nibyo bitungura ababyeyi babo iyo babibonye, hanyuma bakibaza bati: ‘Ariko uyu mwana ibi yabikuye he?’
Kuri uyu munsi hazirikanwa akamaro k’ababyeyi b’abagabo ni ngombwa kwibuka umugani w’Abanyarwanda ugira uti: ‘Kwibyara bitera ababyeyi ineza’.


text:
ITANGAZO RYO KURANGISHA
Rurinda Francois na Nyirabakomeza Dathive batuye mu Karere ka Nyabihu, Umurenge wa Bigogwe, Akagari ka Kijote, Umudugudu wa Bikingi bararangisha umwana witwa Ndahiriwe Epaphrodite uri mu kigero cy’imyaka 17 wabuze tariki 13 Mata 2021. Yabuze ubwo yari mu muhanda uva mu i Jenda werekeza mu bikuyu. Uyu mwana ntakunda kuvuga amagambo menshi.
Uwabona uyu mwana cyangwa akamenya amakuru y’aho yaba aherereye yahamagara ababyeyi be kuri nimero za Telephone: 0789834250 na 07854224050 cyangwa se akamenyesha ubuyobozi bumwegereye akazahembwa.
Utanze itangazo:
Rurinda Francois


text:
YASUWE 85
Bamwe mu bayoboke b’Itorero rya Pantekote mu Rwanda, ADEPR, bandikiye Urwego rw’Igihugu rw’Imiyoborere (RGB), barusaba guhagarika Biro Nyobozi y’iri torero, kubera ibibazo biterwa n’imiyoborere mibi yayo bikomeje kwiyongera.
Abagize ubuyobozi bukuru bwa ADEPR batorewe kuyobora manda y’imyaka itanu mu matora yabereye muri Dove Hotel muri Werurwe 2018, ikaba yari yabanjirijwe n’iy’inzibacyuho yatowe ku wa 30 Gicurasi 2017.
Barimo Umuvugizi Rev. Karuranga Ephrem, Umuvugizi Wungirije Rev. Karangwa John, Umunyamabanga Mukuru Pasiteri Gatemberezi Muzungu Paul, Ushinzwe Imari n’Ubukungu, Umuhoza Aurélie na Pasiteri Ntaganda Jean Paul, Umujyanama mu by’Imari n’Ubukungu.
Ibaruwa yo muri Kanama 2019 itsinda ry’abayoboke ba ADEPR, bandikiye RGB, banayigejeje ku biro by’Umukuru w’Igihugu. Irakurikira iyo kuwa 28 Gicurasi 2019, yandikiwe Umuyobozi w’inama y’ubuyobozi ya ADEPR imusaba kweguza komite Nyobozi.
Irakurikira kandi iyo kuwa 4 Kamena 2019, RGB yandikiye akanama nkemurampaka muri ADEPR isaba guhuza abanyamuryango b’iri torero bagaragayeho ubwumvikane buke, hagasesengurwa ibibazo batumvikanaho n’ibindi bibazo bivugwamo hagamijwe kubona umuti urambye, hashyizwe imbere iyubahirizwa ry’amategeko ubumwe n’ituze ry’abanyarwanda.
Iri tsinda ribwira RGB ko ibi bitakozwe nk’uko bikwiye ndetse ibibazo yavugaga ko bihari bitaganiriweho n’abo bireba bose cyangwa ngo bikemurwe, ahubwo bikaba byararushijeho kwiyongera.
Aha niho rihera risaba RGB kweguza biro nyobozi. Riti “Twebwe abayoboke b’itorero rya Pantekote mu Rwanda bashyize imikono yabo kuri iyi baruwa tubandikiye tubasaba ko mwashingira ku bubasha muhabwa n’amategeko mukeguza Biro Nyobozi ya ADEPR”.
Muri iyi baruwa iri tsinda rigaragaza ibibazo bine bituma risaba ko biro nyobozi yeguzwa. Hari ukuba abagize Biro Nyobozi bakomeje gufata ibyemezo bishingiye ku itonesha aho baha imyanya bamwe abandi bakayibima kandi bose bangana ndetse bamwe bakabagenera imishahara y’imirimo badakora abandi ntibahembwe kandi batarigeze bahagarikwa mu itorero.
Batanga urugero rw’aho nyobozi yafashe bamwe mu ba pasitoro babaga muri ADEPR Uganda, bagarutse bakabaha imyanya abandi bakabagenera imishahara y’imirimo badakora nyamara abandi ntibahabwe na kimwe.
Ikindi kibazo ni ukuba abagize biro nyobozi bakomeje gukoresha imvugo z’iterabwoba nk’aho babwiye abapasiteri n’abavugabutumwa mu nama yakorewe Kacyiru kuwa 24 Nyakanga 2019, bakababwira ko bazi neza ko bazagenda, ariko ko bazabanza bagashyira bamwe muri ‘Waiting Room’, hanyuma bakazahabasanga.
Ibi ngo ntibatinze kubikora kuko bahise birukana bamwe mu bakozi abandi bagahabwa mutation z’agahimano kugira ngo bananirwe kujya aho babohereje bisezerere ubwabo.
Ikibazo cya gatatu ni ukuba Umuvugizi wungirije wa ADEPR yarakomeje kuvugwaho ko atagira impamyabumenyi yemewe, ariko ntibikurikiranywe nyamara bitakagombye kwirengagizwa kuko amategeko atamwemerera kwitwa umuyobozi wungirije w’itorero mu gihe atujuje ibiteganywa n’itegeko.
Riti “Kubera ubumenyi buke byazaniye akaga itorero kuko hafatwa ibyemezo binyuranye n’amategeko y’itorero n’ay’igihugu”.
Kugeza ubu Umuvugizi Wungirije Rev. Karangwa John, arafunzwe aho akekwaho gukoresha inyandiko mpimbano.
Hari kandi no kuba abagize biro nyobozi kuva bajyaho barakomeje gucungira umutungo w’itorero mu bwiru ntibemere ko hakorwa igenzura ryigenga rigaragaza uko bacunze umutungo w’itorero mu gihe bikomeje kuvugwa ko ucunzwe nabi cyane ndetse n’inzego zindi zagombye kubivuga zikaba zaricecekeye ku mpamvu zitazwi. Imikorere nk’iyo ntihuje n’umurongo mwiza igihugu cyacu kigenderaho muri gahunda y’imiyoborere myiza.
Iri tsinda riti “Bikomeje guteza umwuka mubi mu itorero no gukurura inzangano zidashira tutirengagije kandi ko ibyo bikorwa byose bikomeje kuba inzitizi y’ubumwe n’ubwiyunge igihugu cyacu cyiyemeje kugenderaho”.
Mu kiganiro yagiranye n’itangazamakuru ubwo iri tsinda ryandikiraga RGB bwa mbere, Umuvugizi wa ADEPR, Rev. Karuranga Ephrem, yavuze ko iby’ ibibazo bivugwa birimo gukwirakwizwa n’abantu ku giti cyabo, ariko ntiyagira uwo atunga agatoki.
Ati “Dufite abantu benshi biyitirira ko ari abo muri ADEPR ariko mu by’ukuri atari bo. Hari abantu ku giti cyabo bagenda bahembera umwuka utari mwiza hagati y’abakirisitu.”
Icyo gihe kandi Umuyobozi w’Urwego rw’Imiyoborere (RGB), Dr Usta Kaitesi, yavuze ko ibibazo by’imiyoborere biri muri ADEPR ubuyobozi bw’itorero bwiteguye kubikemura neza.


text:
Ubukangurambaga bugamije kurwanya impanuka zo mu mihanda buzwi ku izina rya Gerayo Amahoro burakomeje. Kuri uyu wa Gatandatu tariki ya 28 Nzeri ubu bukangurambaga bwabereye mu rusengero rw’itorero rya Restoration Church riherereye mu mujyi wa Kigali.
Ubwo yaganirizaga abakirisito b’iri torero barengaga ibihumbi bibiri(2000), umuvugizi wa Polisi y’u Rwanda mu mujyi wa Kigali Chief Inspector of Police (CIP) Marie Gorette Umutesi yibukije aba bakirisito ko nk’abantu bakoresha umuhanda mu buryo butandukanye nko gutwara ibinyabiziga, abagenzi ndetse hari n’abakoresha umuhanda bawugendamo n’amaguru, bafite uruhare mu gushimangira umutekano wawo.
Yagize ati: ”Buri gihe mujye mugira amacyenga igihe murimo gukoresha umuhanda, waba uri umushoferi cyangwa umunyamaguru, ugomba kumenya kubahiriza amategeko y’umuhanda kandi ukawugendamo neza mu rwego rwo kwirinda impanuka.”
Yakomeje abakangurira kujya bagendera mu gice cy’ibumoso bw’umuhanda aho ikinyabiziga kibaturuka imbere bakireba.
Yagize ati: ”Igihe murimo kugenda mu muhanda, mujye mugendera ku ruhande rw’ibumoso aho ibinyabiziga bibaturuka imbere mubireba, mwirinde gukoresha telefoni igihe murimo kwambuka umuhanda.”
CIP Umutesi yakomeje ababwira ko ikigamijwe ari uko abantu bahindura imyitwarire igihe barimo gukoresha umuhanda, yabasabye ko ibyo bakangurirwa babishyiramo imbaraga bakarengera ubuzima barwanya impanuka zo mu muhanda.
Umuvugizi wa Polisi y’u Rwanda mu mujyi wa Kigali yabwiye abakirisito b’itorero rya restoration Church ko Polisi ihora ikangurira abantu guhindura imyumvire iganisha kubiteza impanuka zikomeye zihitana ubuzima bw’abantu harimo gutwara basinze cyangwa banyoye ibisindisha, umuvuduko ukabije ndetse no kwica amwe mu mategeko yo mu muhanda.
CIP Umutesi yasabye aba bakirisito kugenda bakaba intumwa kuri bagenzi babo, abavandimwe babo basize mu rugo ndetse n’umuryango nyarwanda muri rusange.
Yagize ati: ”Abakirisito mugomba kwitwara neza, mukirinda ibibujijwe, umukirisito nanone afite inshingano zo kurwana ku buzima bw’abandi bantu. Muzigishe abaturanyi banyu, abana banyu, mbese mube abambasaderi ba Polisi y’u Rwanda mu kurinda ubuzima bw’abaturarwanda.”
Yakomeje agira ati: ”Tugomba kubaha amategeko y’umuhanda, ubuzima bwacu burahenda, nitwubaha Imana tukubaha na leta tuzaba abakirisito b’ukuri. Ariko ubu hari umwihariko wo kurinda ubuzima bw’inzirakarengane zihitanwa n’impanuka zo mu mihanda buri munsi.”
Abakirisito banaganirijwe ku kurwanya ibyaha by’ihohotera rishingiye ku gitsina, ihohotera rikorewa abana harimo kubaha inzoga no kubakoresha imirimo ivunanye. Basabwa gufatanya na Polisi bakajya bayiha amakuru mu kurwanya ibyo byaha.Umuyobozi w’itorero rya resitoration Church, Intumwa Joshua Masusa yashimiye Polisi y’u Rwanda ku mbaraga ikoresha mu kurwanya impanuka zo mu muhanda .
Ubukangurambaga bwa Gerayo Amahoro bugamije guhindura imyitwarire n’imyumvire y’abakoresha umuhanda kugira ngo impanuka zihitana ubuzima bw’abantu zigabanuke.
Src :Police


text:
Abashakashatsi bo mu Bwongereza bagaragaje ko imbwa zatojwe neza, zishobora kwifashishwa mu kumenya umuntu urwaye malariya, zihunahunnye amasogisi yambawe n’uyirwaye.
Ni umushinga ugitangira ariko abawukoraho, bizera ko ushobora kuzagira akamaro mu gupima iyo ndwara mu buryo bwihuse, cyane ko ikomeje guhitana ubuzima bw’abantu hafi 500,000 buri mwaka hirya no hino ku isi.
Profeseri Steve Lindsay , umuyobozi w’ishami ry’ubumenyi bw’ibinyabuzima muri Kaminuza ya Durham yo mu Bwongereza yagize ati “Nubwo ubushakashatsi bwacu bukiri mu ntangiriro, twerekanye ko imbwa zatojwe, zishobora kumenya umuntu ufite malariya mu mubiri we, zihunahunnye umwaka we kandi bikaba byizewe”.
Ubwo bushakashatsi bwakozwe na Kaminuza ya Durham, bwatewe inkunga na Fondation ya Bill na Melinda Gates, hatozwa imbwa zakoreshejwe mu igerageza muri Gambia nk’ahantu hakunda kuba malariya. Hakusanyijwe amasogisi y’abana 175 bafite hagati y’imyaka 5 na 14, 30 muri bo, byagaragaye ko bari bafite malariya, mu gihe 145 nta malariya bari bafite.
ibiro ntaramakuru by’abashinwa xinhuanet bivuga ko ubu bushakashatsi bugaragaza ko kwifashisha imbwa zihunahuna malariya, ari bumwe mu buryo bwihuse bwakwifashishwa mu kurwanya iyo ndwara, cyane cyane mu gihe hari abayifite ariko batagaragaza ibimenyetso.
Imbwa zifite ubushobozi buhambaye bwo guhunahuna, zikamenya umuntu ufite malariya ariko ntizamenya neza aho yaturutse cyangwa icyayiteye. Ikindi abashakashatsi bagaragaza, ni uko imbwa zishobora kumenya urwaye kanseri zihunahunnye inkari ze cyangwa umwuka we.
Ibyo ntibikorwa n’imbwa izo ari zo zose, kuko ngo bikorwa n’imbwa zabitojwe gusa. Isuzuma ryakozwe ryagaragaje ko ibisubizo byatanzwe n’imbwa byizewe ku kigero cya 70% ku bipimo by’abantu bafite malariya, mu gihe byizewe kugeza ku kigero cya 90% ku bipimo by’abatayifite.


text:
Ubuzima
Agahinda Ko Kurerwa N’Umubyeyi Ufite Uburwayi Bwo Mu Mutwe BUKOMEYE
Impanuka ya mbere umuntu ahura nayo kandi bikarangira imuhitanye ni ukuvuka. Ibi ni rusange ku bantu bose ariko ku bana bavuka bagasanga hari umwe mu babyeyi ufite uburwayi bwo mu mutwe bukomeye, byo ni akandi kaga bahura nako hakiri kare cyane…
Iki gihirahiro gitangira bakiri bato kuko batabona uburere busanzwe butangwa n’abandi babyeyi, na bagenzi babo ntibabure kubannyega bababwira ko umwe mu babyeyi arwaye mu mutwe( hari abavuga ko yasaze).
Iyo umwana wavukiye agakurira muri iriya mimerere amaze guca akenge, atangira kumva ko ari we wabaye nyirabayazana w’ibibazo umwe mu babyeyi be afite, ibi hari ubwo bituma uwo mwana ahitamo gukora uko ashoboye kose ngo abe ari we ukora inshingano z’uwo mubyeyi we ufite uburwayi bwo mu mutwe.
Mu gihe ataragera ku myaka yo kuba yafata uriya mwanzuro, umwana wakuze muri iriya mimerere aba yarakuze yigunga, benewabo n’abaturanyi bamuha akato.
Hari n’ubwo bariya bana nabo barwara mu mutwe kubera gukurira mu gihirahiro no guhabwa akato kandi bari bagikeneye kwitabwaho nk’abandi bana.
Ni ngombwa kwibuka ko uburwayi bwo mu mutwe burutanwa mu bukana.
Iyi nyandiko irasuzuma ingaruka ziba ku muntu wakuriye mu muryango urimo umubyeyi(cyangwa ababyeyi) ufite uburwayi bwo mu mutwe BUKOMEYE.
Ni izihe ngorane umuntu wakuriye mu muryango urimo umubyeyi ufite uburwayi bwo mu mutwe bukomeye ahura nazo?
Umwana atangira kumenya ko hari ibintu agomba kwitaho mu bimukikije agize byibura imyaka itanu.
Hari abashobora gutinda, ariko muri rusange ni iyo myaka bitangiriraho.
Aha nibwo abana baba biga mu mashuri y’incuke baba batangiye kugira ubwonko bufite ubushobozi bwabafasha kujya no mu mashuri abanza.
Ku myaka itanu rero, umwana wavutse agasanga hari umwe mu babyeyi be ufite uburwayi bukomeye bwo mu mutwe, atangira kumenya ko burya atameze nk’abandi, ko burya iwabo hari umuntu witwa Papa cyangwa Mama’ ufite imyitwarire idasanzwe mu bandi, mbese w’umurwayi.
Atangira kumva ko ari ikibazo kuri bagenzi be kandi ntaba afite ubushobozi bwo kwiyumvisha ko ibibazo Papa cyangwa Mama afite ari uburwayi.
Hari abarwayi babwiye abashakashatsi bo muri Suède ko uburwayi bw’umwe mu babyeyi babo byatambamiye imishyikirano bagombaga kugirana, iyi ikaba ari imishyikirano isanzwe iranga abana n’ababyeyi nko gukina, kuganira n’ibindi.
Ubuhamya bwa bariya barwayi bwemeza ko gukurira mu mimerere nk’iriya byatumye bumva bagomba kuba ari bo biyitaho, kuko babonaga ko umubyeyi wabo atabikora nk’uko byabifuza.
Ikindi abana nka bariya bagomba kwihanganira ni ukubika amakuru y’uko umwe mu babyeyi babo arwaye, bakirinda kubibwira abandi no kubyemera mu ruhame kandi bazi neza ko bitinde cyangwa bitebuke, bizigaragaza.
Ni nko gutwika inzu ugahisha umwotsi!
Babihisha banga ko bagenzi babo bazabaha urwa amenyo n’akato kajyana narwo.
Ntabwo abana bafite umubyeyi urwaye bikomeye mu mutwe bajya bumva batekanye.
Bahorana ubwoba bw’uko uwo mubyeyi yabagirira nabi cyangwa nawe akigirira nabi kandi baba bakimufata nka Papa cyangwa Mama.
Muri rusange abana bafite ababyeyi cyangwa umwe mu babyeyi ufite uburwayi bukomeye bwo mu mutwe, nawe akura afite ibyago byo kuzahungabana mu mutwe.
Akeneye kwitabwaho…
Kubera ko umwana wakuriye mu muryango nk’uriya akura yumva yarateranywe, ni iby’agaciro ko hagira umuntu umwitaho akamwereka ko afite agaciro kandi kandi ko ari umwana nk’abandi.
Abaturanyi, abantu bakuru mu muryango, abarimu n’inshuti z ‘umuryango ni abantu b’agaciro mu kongera kugarurira icyizere umwana wabuze urukundo rw’ababyeyi be kubera uburwayi bwo mu mutwe bukomeye.
Hari ikindi kibabaza abana nka bariya: Kubona umubyeyi we ahora ajyanwa kwa muganga…
Umwana utaraca akange ngo asobanukirwe icyo uburwayi bwo mu mutwe ari cyo, ahora yibaza impamvu Se cyangwa Nyina ahora ajyanwa kwa muganga.
Aba yumva yahabwa ibisobanuro by’icyabaye ariko ntabone ubimuha.
Ikinyamakuru Psychology Today kivuga ko ibi bituma bariya bana bigunga ndetse byatinda bakazarwara indwara y’agahinda gakabije, iyi ndwara kandi hari ubwo iganisha ku kwiyahura.


text:
Hari bamwe mu baturage bavuga ko impamvu batagana gahunda yo kwizigama binyuze muri gahunda ya Ejo heza biterwa n’ikibazo cyo kudasobanukirwa imikorere yayo ndetse n’igihe izatangirira kubagoboka.
Ni mu gihe ubuyobozi bw’ akarere bwo buvuga ko abaturage bakwiye kugira umuco wo kwizigama bakagana iyi gahunda kuko hari n’uburyo bwateganijwe bwo kuguza binyuze muri gahunda ya ejo heza. (by Iradukunda Yves)
Iyo uganiriye na bamwe mu baturage hirya no hino mu bice by’igihugu bakubwira ko gahunda ya Ejo heza ari nziza kuko kwizigama bigirira akamaro nyirabyo mu gihe runaka.
Gusa ahari bamwe na bamwe bo bavuga ko bitewe n’ubushobozi bwabo bucye ndetse no kudasobanukirwa neza imikorere y’iyi gahunda, ukongeraho no kuba batazi igihe inyungu yayo izabagarukira hari abahitamo kutayitabira bagasaba ko babisobanurirwa urwo rujijo bafite rugashira.
Umwe yagize ati”ejo heza ntayo nzi ariko bayimbwiye nayimenya.kuko ntamuhuza dufite uduhagararira gahunda ya ejo heza ,turayumva ariko ntayo turajyamo.”
Aba baturage bakomeza bavuga ko kuba batayibamo biterwa n’ubushobozi buke bafite aho bagira bati” kujya muri ejo heza bisaba ko umuntu aba yifite ku gafaranga ,umuntu aba yagiye ku ndege hakaba nubwo ukabura, ntabwo waba ubonye Magana atanu(500 FRW)ngo ubure kuyagura ubugari bw’abana ngo uyajyane muri ejo heza”.
Sibyo gusa kandi kuko bakomeza bavuga ko badashobora kuyikemuza tumwe mu tubazo bahura natwo twaburimunsi,nkuko bakomeza babyivugira bati “ nanone umuntu ntagira ikibazo ngo y’amafaranga ayaguze abe yamukemurira ibibazo ahuye nabyo byakokanya.”
Umuyobozi w’akarere ka Huye Ange Sebutege avuga ko gahunda ya Ejo heza ari nziza kuri buri wese, akanavuga kandi ko hari uburyo umuturage ashobora gusabamo inguzanyo mu gihe ahuye n’ikibazo cyihutirwa ndetse akanashikariza abaturage kwitabira iyi gahunda kuko ari imwe muzizabafasha mu gihe kiri imbere haba kuri bo ndetse n’imiryango yabo.
Yagize ati “Gahunda ya ejo heza ni ugutekereza ko muri ubwo bushobozi buke umuntu agenda abona ,mu gihe buzaba butakibasha kuboneka cyangwa mu gihe umuntu atazaba abasha gukora azabaho gute?,kandi iyi gahunda ntikuraho n’izindi abaturage bahura nazo zo kwizigama nk’ibimina, amatsinda kuko ariyo yabafasha gukemura ibyo bibazo bya hato na hato.
Ikindi, umusanzu yatanze urunguka ,hari nubwo iyo babikeneye amafaranga ashobora kuyasabiraho inguzanyo ,kuyasaba agirango akemure n’ibindi bibazo afite ariko ibyo byose bigakorwa binyuze muri cya cyigega cya Ejo heza. kuzigama ntabwo aricyo wasaguye ahubwo nicyo wigomwe kugirango. kizagufashe mugihe kiri imbere.”
Kwizigamira binyuze muri Gahunda ya Ejo Heza ni gahunda yashizweho na Leta y’u Rwanda mu mwaka wa 2018 igamije kuzamura igipimo cy’ubwiteganyirize mu gihugu no kuzamura ubukungu bwacyo. Iyi gahunda ikaba ireba buri muturarwanda wese yaba uhembwa umushahara wa Leta, uwikorera ndetse n’abana bari munsi y’imyaka 16 bakazigamirwa kuri konti bashyiriweho n’ababyeyi cyangwa se abishingizi babo.
Inkuru ya IRADUKUNDA YVES
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
Abahinzi n’abacuruzi b’inyongeramusaruro babonye igisubizo muri KOPABINYA Farm Service Center yabegerejwe, kandi n’Akarere ka Nyamagabe kemeye gushyiramo iguriro ry’umusaruro w’ubuhinzi n’ubworozi biboneka mu karere kose.
Kopabinya yatangiye mu mwaka wa 2012 ari Koperative igeza inyongeramusaruro ku bahinzi n’aborozi bo mu Karere ka Nyamagabe, ubu hakaba hariyongereyemo ubucuruzi bw’imiti ndetse n’ivuriro ry’amatungo, ubujyanama n’amahugurwa.
Kopabinya Farm Service Center nyuma yo guterwa inkunga na Hinga Weze uyu munsi tariki ya 24 Nzeri 2021 yatashywe ku mugaragaro n’abayobozi batandukanye barimo Umuyobozi Mukuru wungirije wa Hinga Weze n’Umuyobozi w’Akarere ka Nyamagabe.
Abahinzi n’Aborozi bo mu Karere ka Nyamagabe bishimiye gutahwa kwa Kopabinya FSC kuko ku bahinzi bavuga ko ubutaka bwabo busharira ariko bakaba babonye inyongeramusaruro hafi, naho aborozi bo imiti y’amatungo ndetse n’ubuvuzi bibari hafi, kandi bose bagahuriza hamwe inama bagirwa mu bikorwa byabo.
Mukarurangwa Monica uhagarariye Koperative Umurimo ikorera mu Murenge wa Tare akaba ari umufatanyabikorwa wa Hinga Weze.
Agira ati “Nk’abagore kugira ngo tubone inyongeramusaruro ntabwo twazibonaga hafi, ariko kubwo ubufatanye bwa Hinga Weze badushyiriye ikigega hafi. Ariko ubu dufite amahirwe yuko hano ari hafi yacu cyane kandi tukahabona byose dukeneye, ikindi cyatunejeje ni iguriro ry’imbuto rigiye kuhashyirwa n’Akarere kacu”.
Ayinkamiye Donathila umwe mu banyamuryango ba Kopabinya ashima igikorwa bagezeho cyo kuba bavuye mu bukode bakaba biyubakiye inzu batashye ku bufatanye bw’Akarere kabo na USAID/Hinga Weze.
Agira ati “Usibye kuba ifumbire yimborera ywatikoreraga ariko ifumbire mvaruganda yatugoraga kuyibona, kuko kugira ngo tuyibonye twayitumaga I Kigali, ubutaka bwegereye ishyamba burasharira cyane kuba habonerse iyi nzu ikaba izajyamo n’iguriro kandi ikaba iri hafi y’imirenge myinshi ikora ku ishyamba rya Nyungwe ni igisubizo ku bahaturiye, ikindi kuba habonetse ahantu habiri muri Nyamagabe birarushaho kworohereza abarangura inyongeramusaruro”.
Mukakomeza Donathila umuyobozi wa Kopabinya FSC hano mu kigo cyacu hazatangirwa amahugurwa, ubujyanama ubu tukaba duteganya no gupima ubutaka ndetse no gutera intanga mu matungo.
Agira ati “Iki kigo gifitiye inyungu kubagishinze harebwa inyungu ku muhinzi n’umworozi kuwabigize umwuga nushaka kubyinjiramo, kikaba ari igisubizo muri aka Karere ndetse no mu Turere tutwegereye, ibijyanye n’ibikoresho by’ubuhinzi n’ubworozi twajyaga kuvana Kigali bikatugeraho biduhenze kandi bitinze ubu bizajya biboneka hano”.
Umuyobozi mukuru wungirije muri Hinga Weze Mukamana Laurence iki kigo twafunguye ku mugaragaro gifite intego yo kugera kuri benshi muri aka Karere ka Nyamagabe.
Agira ati “Iki kigo kizafasha abahinzi bo hasi no kubigisha bakabashyiriraho imirima y’intangarugero kugira ngo nabo bacuruze byinshi,iyo byaguzwe n’umuhinzi umusaruro uriyongera kuko bafitemo inyongeramusaruro zose hamwe n’imiti y’amatungo kandi ubworozi n’ubuhinzi birajyana, kandi intego bafite ni ukugera ku bahinzi benshi”.
Umuyobozi w’Akarere ka Nyamagabe Bonaventure ashima Kopabinya kuko isanzwe ifatanya n’Akarere mu guteza imbere ubuhinzi n’ubworozi, uyu munsi ikaba yateye intambwe yo kwegereza abanyamuryango babo ibikorwa byabo.
Agira ati “Iyi ntambwe bateye yo gukora Center izajya itangirwamo amahugurwa ikanagurishirizwamo inyongera musaruro, kuba hagaragaye uruhare rwabo nk’abahinzi n’aborozi bishyize hamwe kandi bagamije guteza imbere ubwo buhinzi n’ubworozi mu Karere kacu, kikaba ari igikorwa dushima kuri bo ubwabo bagize icyo gitekerezo bagakusanya amikoro, ariko hagashimwa na Hinga Weze yabateye inkunga kugira ngo ibi bibe bigezweho”.
Abagize iyi Kopabinya FSC abenshi basanzwe bacuruza inyongeramusaruro ariko bagiye kubishyira ku rundi rwego rw’ubucuruzi,ariko nabo bakagira imirima bahinga bakagira nuko bigisha abaturage kuvugurura umusaruro ndetse bakanabongerera ubumenyi.
@Rebero.co.rw


text:
Rwamagana: Hatashywe ibyumba by’amashuri 28 n’ubwiherero 36
Yanditswe na HAKIZIMANA YUSSUF
Umunyamabanga wa Leta muri Minisiteri y’uburezi, ushinzwe amashuri abanza n’ayisumbuye, Isaac Munyakazi, yifatanyije n’abaturage b’Akarere ka Rwamagana mu birori byo gutaha ibyumba by’amashuri bishya 28 n’ubwiherero 36 byubatswe mu mirenge itandukanye.
Mu kagari ka Kavumu mu murenge wa Gishari, hatashywe ibyumba 5 n’inyubako izakoreramo ubuyobozi bw’ikigo, Isaac Munyakazi akaba yabasabye kwita ku burezi n’uburere bw’abana.
Yagize ati “Ubukungu bwacu bushingiye kuri twebwe ubwacu abenegihugu, bushingiye ku guha ubumenyi aba bana kugira ngo mu gihe twe tuzaba tutakiriho bazabashe, kugeza igihugu cyacu aho twifuza ko bazakigeza, kandi aho twifuza ko kigera nta bwo hashingiye ku mitungo kuko igihugu cyacu nta mitungo gifite.
Ibi bikorwaremezo dukora rero ni ibitwunganira kugira ngo icyo kerekezo dufitiye abana bacu tuzakigereho, nta bwo twakigeraho abana bakigira munsi y’ibiti, cyangwa abana bicara hasi cyangwa se abana bakora ingendo ndende, ibi dukora ni ukugira ngo tunoze ireme ry’uburezi.”
Munyakazi yakomeje asaba abaturage gukangurira abana kwitabira ishuri, yagize ati “Ibi kugira ngo bishoboke birasaba imbaraga za buri wese, birasaba ubufatanye, birasaba ko buri wese agira icyo akora kandi nta busigane, twebwe nka Leta dushyiraho umurongo n’ibindi bikenewe kugira ngo abana bige kandi neza.
Ibyo nta bwo bihagije ababyeyi namwe mudakoze icyo mugomba gukora, kandi nta bwo bikomeye ni ukugira uruhare mu kwiga kw’abana kubashakira ibikoresho bikenewe, gufasha gukurikirana imyigire yabo gukomeza kugira uruhare mu kuzamuka kwabo bava mu ishuri bajya mu rindi kugeza igihe barangiriza.”
Mukasovu Winifilde, umubyeyi utuye mu kagari ka Kavumu, yashimye Leta y’u Rwanda yabafashije kubona amashuri, yagize ati “Turashima Leta yacu yatwegereje amashuri kuko abana bacu bakoraga urugendo rw’ibilometero 5 bajya ku ishuri, bagarukaga bananiwe ntibabashe gusibira mu masomo yabo bitewe n’umunaniro babaga bafite.”
Umuyobozi w’Akarere ka Rwamagana, Mbonyumuvunyi Radjab, yemeza ko ibyumba byubatswe byakemuye ikibazo cy’urugendo rurerure abanyeshuri bakoraga ngo bagere ku ishuri, umubare munini w’abanyeshuri bigiraga mu ishuri rimwe
Amashuri n’ubwiherero byatashywe byatwaye amafaranga 136,065,900, hatabariwemo ibikoresho byatanzwe n’ikigo k’igihugu gishinzwe uburezi (REB) harimo intebe amasima, amabati n’ibindi.


text:
Imana y’I Rwanda ikwiye gufata umwanya wa mbere-Ntezimana Sebu
Akubutse ku mugabane w’Uburayi, aho yari yaragiye kumenyekanisha ibijyanye n’imisengere y’abanyarwanda ndetse n’Imana yabo mu buryo bwa gakondo y’abanyarwanda, umuvugizi w’Imana y’u Rwanda bwana Ntezimana Sebu yatangarije abanyamakuru ku wa 26 Mutarama uyu mwaka, ko urugendo amazemo ukwezi kose rwagenze neza, ko kandi abo yashoboye guhura nabyo bose babyumva neza bakaba barabihaye agaciro.
Yavuze ko ubutamwa yatanze bwa mbere kwari ukubwira abntu ko bakwiye gusenga bjyanye na Gakondo z’ziwabo aho guhitamo Imana z’abanyamahanga.
Yagize ati “ Abantu bakeneye kumenya ko umuco w’iwacu ariwo ufite agaciro kurusha imico y’ahandi, bafata imisengere dufite cyane kuko iyi ibakikije siyo y’iwacu, siyo kamere y’iwacu y’abanyarwanda, Imana y’I Rwanda yahozeho ahubwo abazungu barebye uburyo imyemerere yacu ihamye tunayihagazeho barayijyana barayihindura aba ariyo bagarura ari nayo dufite ubu”.
Ku kibazo cy;’uko niba abona bizamworohera kwemeza abantu iby’imyemerere ye, cyane ko abanyarwanda benshi bayobotse Imana ya Isiraheli, abandi bari mu myumvire y’Abarabu, yavuze ko nta kibazo kirimo kuko ashingiye ku bo yaganiriye nabo babyumvaga cyane birenze uko nawe yabitekerezaga, ko ndetse yavuye i Burayi yemeranyijwe na bamwe ko ku itariki ya 7 Nyakanga uyu mwaka bazaza ari benshi muri gahunda yo kwifatanya na bo mu kugaragaza iby’Imana y’I Rwanda yaremye ijuru n’isi. Uwo munsi ari nawo wiswe “Umunsi wera w’umucyo.”
Mobaraka Edward umwe mu banyarwanda bakunze kuvugwa cyane muri iki gikorwa cyo gushyiraho imisengere gakondo, akaba ari nawe uhagarariye abari gutegura Umunsi wera w’umucyo yabwiye itangazamakuru ko bahisemo kwimika umuvugizi w’Imana y’u Rwanda, kugira ngo ajye amenyekanisha ko n’u Rwanda rufite Imana kandi ikomeye ari nayo Imana yaremye ijuru n’Isi.
Andi makuru ashimangirwa na Mobalaka avuga ko ihuriro ryabo rimaze kugira abantu basaga 250 hiyongereyeho abamaze gusaba ko bazahura bagera ku 9500.
biteganyijwe ko uyu munsi uzajya uba buri mwaka tariki 7 Nyakanga ukazajya utangizwa n’igitambo cy’isengesho nk’ikimenyetso kigaragaza ko Imana ari yo isumba byose.
Twababwira ko Bwana Ntezimana Sebu Umuvugizi w’Imana y’I Rwanda, muri urwo ruzinduko rw’ubutumwa, yanyuze mu bihugu nk’Ubufaransa aho yananyuze mu Buholandi no muri Mauritius muri Afurika.
M.Louise Uwizeyimana


text:
Kuri uyu wa kabiri taliki ya 16 Mata 2019,Impuguke mu ijambo ry’Imana samuel Ntibayizi yatangaje ko nubwo abantu bose batabyemera kimwe ariko ko nyuma yo gukurwa mu mubiri ko hari ubundi buzima.
Ibi abitangaje mu gihe abakiristo bose bahamya ko batazaheranwa n’urupfu,ariko hakaba n’abandi bavuga ko abapfuye batunganye bazongera kuzukana n’imibiri yabo ku munsi w’imperuka y’isi.
Mu kiganiro umunyamakuru w’Isezerano.com yagiranye n’impuguke mu ijambo ry’Imana Bwana Samuel Ntibayizi yasobanuye byimbitse aho umuntu ajya amaze gupfa ndetse n’ubuzima butandukanye ahagirira.
Yagize ati :”Bibiliya Itubwira ko abapfuye batizera bajya i kuzimu.Ikuzimu ni ahantu h’icuraburindi riri mu cyobo kirekire cyane kitagira iherezo,aha ni ahantu habi cyane hacwekereye kandi imibereho yaho ni mibi cyane kuburyo abariyo ntacyizere bagira cyo kwongera kubona umucyo .Aha akaba ari naho Satani yibera” .
“Naho abizera Yesu Kristo bo iyo bapfuye roho zabo zijyanwa muri Paradizo y’Imana ,aha ni ahantu heza cyane bajya kuruhukira imiruho n’imihati bagiriye mu isi(Luka 23 :43).Mu gihe cya Yesu Abasadukayo nibo bonyine batemeraga izuka ry’Imibiri y’abantu,ariko imbaga nyamwinshi y’Abayuda harimo n’Abafarisayo bakemera ko roho y’umuntu idapfa kandi ko n’imibiri y’abantu izazuka(Matayo 22)”.
“Aho Yesu yamariye kuzuka mu bapfuye, abagishwa be barushijeho kwemera ko abapfuye bazazuka.Intumwa Pawulo nawe ahamya iby’iryo zuka ahamya ko ubwo abantu babwiriza ibya Kristo yuko yazutse,bamwe muri mwe bavuga ko ntawuzuka,niba ntawe uzuka na Kristo ntarazuka(1korinto15 :12).Ariko noneho Kristo yarazutse niwe muganura w’abasinziriye(1Abakorinto15 :20),kuko Kristo ariwe muganura w’abazutse maze nyuma abakristo bakazabona kuzuka ubwo azaza(1Abakorinto15 :23)”.
“Muri make aya magambo atwigisha ko ubwo Kristo yazutse koko ,atwizeza atyo ko n’abapfuye bazazuka.Iki nicyo kidutera ibyiringiro byo kuzabana nawe iteka ryose.Iki akaba ari nacyo gituma twamamaza ko nyuma y’ubu buzima hari ubundi”.
Impuguke mu ijambo ry’Imana Bwana Samuel Ntibayizi ni umwigisha akaba n’umucukumbuzi mu ijambo ry’Imana(Theology) .Akaba anasengera mu itorero ry’ADEPR ,iyi nyigisho yibanze ku muzuko akaba ayitanze mu gihe twegereje Umunsi mukuru wa Pasika.


text:
Thé Vert (Green Tea) ni icyayi cyizwi cyane I Nyamirambo, abantu bayikunda, bamenke ibyiza byayo baza kuyinywera I Nyamirambo, ahantu hazwiho ubuhanga mu kuyitegura. Ni icyayi kizwi n’uwakinyoye.
Thé vert igizwe n’icyayi cyera mu butaka bw’u Rwanda, icyayi gifite akamaro kenshi mu mubiri wacu, gituma ibice by’umubiri bikora neza.
Dore ibyiza 10 byo kunywa Thé Vert :
1. Umutima utera neza
2. Kugabanya umunaniro
3. Kugabanya umuvuduko w’amaraso
4. Kugira imbaraga
5. Gufasha kurinda impyiko, umwijima
6. Gufasha imiyoboro y’amaraso
7. Ifasha mu ku rwanya rubangimpande
8. Ifasha mu kugabanya ivirirana ry’amaraso mu nda, mu mara no mu bwonko
9.Gufasha guhagarika kwiyongera kuturemangingo dutera kanseri
10.Kurinda iremera ry’udusaro mu ruhago, mu mwijima no mu mpyiko
Gusa ni byiza ku yinywa utavanze n’amata cyangwa ngo uyishyiremo isukari kandi ukirinda kuyinywa mu masaha akuze y’ijoro(nyuma ya saa yine).


text:
Yanditswe na Bazubagira Djaria
Ijambo umusirimu rikunzwe gukoreshwa na benshi mu banyarwanda, bashaka kuvuga umuntu ugaragara neza cyangwa se usobanutse mu migirire ye. Bamwe mu bagore bo mu baganiriye na VALUE NEWS kuri iri jambo bagaragaza ubusirimu nko kugira ubutunzi abandi bakavuga ko ubusurimu ari mu mutwe .
Mukamusoni Claudine umugore w’imyaka 35 akora muri Banki imwe mu Mujyi wa Kigali avuga ko ubusirimu ntaho buhuriye nuko umuntu aba agaragara mu muhanda ; ati “ umusirimu nya musilimu umubonera mu buryo bw’imibereho ye ya buri munsi, niba afite umuryango ubirebera mu buryo ategura amafunguro iwe , uko umuryango we ubayeho , ndetse no bindi bice byose bigize ubuzima bwe .
Ingabire Happy we ati” abantu benshi bitiranya ubusirimu n’amafranga . Hari igihe umuntu aba atunze amafranga menshi akoresha amavuta na parfum bihenze , yambara imyenda ihenze ndetse anagenda mu mudoka nziza ariko wagera iwe ukabona uko abana be barya cyangwa se bambara agahinda kakakwica”
Ingabire yongeraho ko hari n’aho usanga abana bararwaye indwara ziterwa n’imirire mibi kandi ababyeyi babo bari muri cya kiciro benshi bita abasilimu.Ati “ kuri njye mbona kuba umusilimu ari mu mutwe”
Francine Uwamahoro nawe yemeza ko kugira amafaranga no kuba umusilimu ntaho bihuriye kuko hari igihe ushobora kuba umukire ntube umusilimu .
Ngo “hari igihe ushobora no kuba umukene ariko ukaba umusilimu kuko ubusilmu bugaragarira mu buryo bw’imibereho,kuruta uko bugaragarira ku mubare w’amafranga utunze”
Uwamahoro atanga urugero rw’umugore wo mu cyaro w’umuhinzi wita ku mirire y’abana be akagerageza kubagaburira indyo yuzuye, mu butunzi bwe bucye ,akita ku burere bw’abana be ndetse no ku myigire yabo. Ati “njye uwo mwita umusilimu kuruta wa wundi wo Mujyi ufite amafranga menshi uhora agaburira abana be ifiriti na Pizza ubundi bakarenzaho fanta ngo kuko aribyo abana be bakunda.”
Manishimwe Nadia we avuga ko ubusirimu n’amafranga bigendana ,akavuga ko iyo ufite akantu {amafaranga} n’ubusilimu burizana . Ati “wasirimuka ute se nta mafaranga? sindabona umukene wabaye umusirimu, iyo ufite amafaranga niyo ubwo busilimu utaba ubwifitemo ushaka abakozi bakagusilimura bakakwigisha kwambara , kwisiga , ndetse no guteka ku buryo ukubonye wese abona ko usirimutse .”
Umutoni Esther umwarimu mu ishuri ry’incuke aragira ati” Ubusirimu bugaragarira mu myitwarire ,mu mivugire no mu mikorere waba utunze waba udatunze ushobora gusirimuka.”
Umutoni akomeza agira ati” umusirimu amenya gupanga igihe cye uko kiba kingana cyoze akamenya umwanya agenera akazi n’umwanya agenera umuryango we , hari benshi mu babyeyi usanga gahumda zose barazihariye abakozi “.Umutoni avuga ko ibi abihamya kuko ari kenshi ahura nabyo mu kazi akora ko kwigisha ho agira ati “ duhura nabyo cyane ukabona umubyeyi azanya umwana ku ishuri wareba imodoka asohotseho cyangwa se uko nyina asa, yambaye imyenda ya marque gusa ariko umwana yagera mu ishuri yashaka kujya kuri toilette ugasanga yaje ku ishuri nta n’ikariso yambaye cyangwa se yambaye amasogisi adasa !
Uyu mwarmukazi avuga ko iyo bagerageje kubibwira ababyeyi b’abo bana ngo aho kwigaya ahubwo usanga barushaho kurakarira abakozi babo , ngo barabasebye .Ati “ hari igihe ubibwira umubyeyi we akagusubiza ati mfite umukozi w’indangare ndaza kumwirukana nshake undi”
Benshi mu bagore bo mu Mujyi wa Kigali bahuriza kuko utabona umuntu agenda mu nzira ngo ngo uhite wemeza ko ari umusirimu bitewe nuko umubona yambaye , akeye cyangwa yitwara mu nzira .


text:
Abahanga mu byerekeye ubuzima bw’inyamaswa bavuga ko iyo ufashe igikeri ukagishyira mw’isafuriya irimo amazi ukayishyira ku ziko, ugashyiramo akariro gake; kigumamo kugeza ubushyuhe bw’amazi bukishe. Ibi simbivuze kugirango ngereranye abahutu bize n’ibikeri, sinshaka gutuka ibikeri.
Abahutu benshi bize muri kaminuza y’u Rwanda i Butare
Hari umukecuru ujijutse numvise abagereranya na crabes, ariko nabyo jye numvise ari ugutuka crabes. Ushobora gusobanura ute ukuntu abantu bize amashuri ahambaye, bamara imyaka makumyabiri, bicwa mu buryo bumwe, babeshywa ibinyoma bimwe, batotezwa mu buryo bumwe, batsikamirwa mu buryo bumwe; barangiza bagakomeza bakitwara nkaho nta kintu na kimwe cyahindutse?
Mbere ya ’94, hari imyitwarire umuntu yashoboraga kuvuga ko iterwa no kwirara, kubera ya miti yo gusinziriza rubanda Habyarimana n’abantu be bari baraduhaye, kugirango twicecekere we na Twagiramungu batongane kugeza inkotanyi zifashe ubutegetsi. Naho abari bagitangira kuba bakuru muri icyo gihe bakuriye mu butegetsi bwa Habyarimana, bashobora kuvuga ko batumvaga neza ikibazo icyo aricyo. Bamwe bararebera, abandi babipfiramo, abandi boyoborwa nabi kugezaho ibintu bibaye nkuko twese mwabibonye.
Dore rero impamvu ndimo nijujuta. Maze iminsi numva abantu bajya impaka ku byerekeye ubumwe bw’imitwe ya politike, n’imitwe y’ingabo, nkagirango ndimo ndumva amajwi yafashwe muri za 90. Ni amajwi y’abantu bamwe, bavuga ibintu bimwe, wagirango bamaze imyaka makumyabiri basinziriye noneho umuntu abasukaho amazi bava mu biringiti bakomeza kuvuga, bahereye aho bari bageze muri 94, mbere y’uko Kagame arasa indege ya Habyarimana.
Hari abahora bitotomba ngo Inkotanyi zirabeshya, ngo Inkotanyi zigiye kubamara, ukibaza niba ibyo bintu batabibonye biba. Ibi bintu byarabaye, Inkotanyi zarabeshye, zica abantu batabarika, kuburyo zisigaye zigamba ko abakiriho, bariho k’ubuntu bwazo. Hari rero n’abagitekereza ko ngo bazagaza inkotanyi, bakazisoma ku gatama noneho zigaseka, zikabasubiza igihugu bagatunga bagatunganirwa, ibyo byose bikaba nta kintu na kimwe bihinduye ku mibereho myiza yabo.
Abandi nabo, bahora ngo bategereje ko ibihugu by’amahanga bizabafasha kubwira Kagame guhindura imyifatire ye. Abari muri Amerika bumva Amerika izabibakorera, abari mu Bufaransa bumwa buzasubiza ibintu uko byahoze, hari n’abumva ko Australiya izohereza kangaroo zigakanga Kagame n’abantu be bakiruka.
Ibi byose byaravuzwe mbere, ikintu cyonyine cyahindutse n’ibyo kuvuga ko turi rubanda nyamwinshi bityo tukaba tudashobora gutsindwa. Abantu bonyine bavuga ibya rubanda nyamwinshi n’abo numva bashaka kuzohereza abaturage kujya gutera amabuye abasirikare ba Kagame ngo kuberako intambara y’amasasu imena amaraso. Iki n’ikibazo gikomeye cyane mu mitwe y’intiti z’abahutu, kuberako cyatangiranye na Repubulika.
Kubera ukuntu ababiligi batonesheje abatutsi mu birebana n’uburezi, byatumye abahutu bose basobanukiwe gato bumva ko kwiga biruta ibintu byose, kuburyo batahaye agaciro gahagije ibyerekeye igisirikare no kurinda igihugu, ndetse n’abasirikare bakuru b’abahutu ntibashakaga ko abana babo bajya mu gisirikare. Ababaga i Butare muribuka agasuzuguro abanyeshuri bo muri Kaminuza bagiriraga abasirikare babita Inzirabwenge. Niba mwibuka neza zimwe mu mpamvu zatumye Habyarimana akuraho Kayibanda ngo yagirango abakiga nabo bige bihagije, aribyo Nsekalije yavugaga mu gihe k’iringaniza.
Bene iyi mitekerereze yatumye tugira ubutegetsi bwumvaga ko ibintu nibikomera, Abafaransa cyangwa Mobutu bazaza gutabara. Bibagirwako Abafaransa n’Abanyamerika bafitanye amasezerano yo gutabarana, ku buryo iyo Abanyamerika bashatse gukuraho ubutegetsi ahantu, babyumvikanaho n’Abafaransa. Bashobora gutererana amagambo, ariko ntibashobora kurasana, cyangwa gufasha ibihugu binyuranye mu ntambara imwe. Niba Ubugande buteye u Rwanda abanyamerika babushyigikiye, abafaransa bagomba gukuramo akabo karenge buhorobuhoro, niko byagenze mu Rwanda.
Umuntu wese wumva ashaka gutegeka u Rwanda akaba yumvako iyo umuhutu yiyemeje gufata imbunda ngo yitabare aba abaye umwicanyi, kandi hari umututsi urimo umurasaho amenyeko bizamukomerera,kuberako Kagame amaze kugira abasirikare bagera ku bihumbi 200, kandi ko batazigera bashyira intwaro hasi. Mwibuke urwo Melchior Ndadaye yapfuye.
Ntabwo bivugako abantu bagomba kwiroha mu ntambara batabanje kugerageza ibiganiro, ariko ntibashobora no kwiyambura uburenganzira bwo kubaho, cyangwase kubwira abaturage ngo nibirwarize, kuberako ibi nibyo ba Kambanda na ba Sindikubwabo bavugaga, bityo baroha rubanda barangije burira indenge babasigire inkotanyi zirababaga. Simvuze kandi ko abantu bagomba gukurikira umuntu wese uje avuga ko afite ingabo n’amapeti, hagomba ubushishozi buhagije. Icyo nshaka kuvuga gusa nuko umuhutu wese agomba kumva ko afite uburenganzira bwo kwitabara igihe cyose hari umuntu ushaka kumwica.
Kimwe mu cyaha gikomeye abanyapolitiki n’abanyamakuru ba mbere ya 1994, bakoze bafashijwe na Habyarimana n’abambari be, nuko babibye amacakubiri mu ngabo z’igihugu. Ibi byafashije inkotanyi kwihutisha umugambi wazo wo gutuma abahutu bica abandi bahutu, kubera kutizerana. Ariko ibi ntibyabujije benshi mu ngabo gukora akazi kabo, nubwo batsinzwe intambara.
Mu bihugu byateye imbere, abaturage bubaha ingabo. Abanyamerika bita ingabo zabo “the best and the brightest” (abasumba abandi mu mico no mu bwenge). Biratangaje kumva abahutu birirwa bumva amagambo Inkotanyi n’abazibayemo birwa bavuga ku butwari bwabo mu kuboha igihugu, noneho bo bagahita bihutira kwita abasirikare babo cyangwa se abashaka kubabera abasirikare abicanyi.
Ese muragirango bariya bahutu baba mu mashyamba ya Kongo bazajye he ko mufasha isi yose kubahamya ibyaha batakoze? Mukaba mutanashaka ko bishakira inzira yo gutaha nkaho ubwo burenganzira batabugira?
Nyuma y’italiki ya 11 Nzeli 2001, hari umusore witwa Bill Maher utera urwenya kuri televiziyo y’abanyamerika wihaye kuvuga ko Muhamed Atta atari ikigwari, kubera gutinyuka kwiyahurana n’abantu mu ndenge, bucya abakoresha be bamwirukanye. Uwayoboraga imwe muri Televeziyo nawe bamubajije niba kurasa Pentagone byemewe mu buryo bwagisirikare arikiriza, bucya igihugu cyose kimutegeka gusaba imbabazi, arazisaba, hashize iminsi mike baramwirukana.
Ibintu aba bagabo bavuze byari byo kandi buri munyamerika yari abizi, ariko ntamuntu ukunda igihugu cye, uvuga ibintu nk’ibyo mu ntambara. Nizereko Twagiramungu noneho yaba yarabitekerejeho kuko abantu bari aba Sous Lieutenant muri 94 ubu nibo bagihanganye n’Inkotanyi. Nta gihugu na kimwe gishyigikira ko abantu baca intege abiyemeje kubarwanira, kandi biteguye gutanga ubuzima bwabo.
Baravuga ngo Imana irebera imbwa ntihumbya, umukecuru wanjye we yaravuganga ngo Imana irebera umuhutu ntihumbya. Muri iki gihe iyi Mana ntiyahumbije gusa, ahubwo yarasinziriye, none hashize imyaka makumyabiri itarakanguka. Ntabwo nzi icyo navuga kugirango numvikane, gusa nakwibutsa abantu, ko dufite Ibendera, ikirangantego ndetse n’indirimbo yubahiriza Repubulika y’u Rwanda twasigiwe n’abaduhaye iyo Repubulika, biyushye ibyuya bikomeye, ndetse bamwe bahasize ubuzima bwabo.
Mbere yo gutangiza urugamba nimubanze mwibuke ibyo muhuriyeho. Kuko nta mpamvu na nkeya Kagame n’abantu be bafite zo kubatega amatwi mugihe babona mwaribagiwe abo muribo. Mufate ibendera rya Repubulika yacu: Umutuku, umuhondo, icyatsi kibisi na Rhagati, muryerekane mu manama yanyu, no kuri za mudasobwa zanyu, mubanze mwibuke icyo ryasimbuye n’ikiguzi cyatanzwe ngo riboneke. Mwibuke kandi ko kuva mu 1960 kugeza uyu munsi hari abagabo batanze ubuzima bwabo barihanira, mubahe icyubahiro cyabo. Noneho mwumvikane uko mugomba guhangana na Kagame. Bitabaye ibyo dushobora kumara indi myaka 500 mw’icuraburindi.
Darius Murinzi
Ikazeiwacu.unblog.fr


text:
Umariye iki igihugu cyawe?
Muri iki gihe tugezemo, ni ngombwa ko buri
munyarwanda wese asobanukirwa uko igihugu ke kimeze, uko kitwaye, aho cyavuye n'aho kijya. Ni
ukuvuga ko buri munyarwanda yagombye gusobanukirwa n'uruhare afite (cg se mugenzi
we afite) mu gutuma igihugu ke gitera imbere cg se inyuma. Urugero:-
Umunyarwanda w'umuhinzi arahinga akagaburira urugo rwe byaba amahirwe
agasarurira n'amasoko.
Mwalimu yigisha abana gusoma no kwandika ejo abo bana bakazavamo intiti zikorera igihugu.
Muganga agerageza guhashya indwara maze ubuzima bw'abaturage bugakomeza kuba bwiza, ...........
Ni muri urwo rwego abanyarwanda bakomeje kwibaza icyo umudepite w'ubu, mu mwaka 2002, amariye u Rwanda? Bamwe bashobora guhita bavuga bati umudepite ni intumwa ya Rubanda, bityo atuma ibitekerezo by'abaturge bigera ku nzego zo hejuru ndetse bagatuma rimwe na rimwe ibyo byifuzo bishyirwa mu bikorwa.. Nyamara iyo urebeye hafi usanga ibintu biteye ukundi. Mu bihugu bigendera kuri demokarasi, abadepite, ari zo ntumwa za rubanda, bafite inshingano zo gukora amategeko ndetse no gukurikiranira hafi ihinduka ryayo rikurikije igihe kigezweho. Bityo rero, ni abantu bo muri politiki bashinzwe gusabanisha amategeko n'abaturage. Birumvikana ko abo bantu bagomba kuba inyangamugayo kuko aribo bahagarariye Rubanda mu butegetsi.
Mu Rwanda ibintu byifashe bite? Abadepite batangiranye na Republika ya mbere. N'ubwo abenshi icyo gihe batari intiti mu byo amategeko, inibura wasangaga koko begereye abaturage dore ko ari nabo babatoraga bityo bakaba intumwa zabo. Ikindi kandi, abo badepite baranzwe no kwizirika umukanda dore ko umushahara wabo ntaho wari utandukaniye n'uwabandi bakozi ba Leta. Uko imyaka ishira indi igataha, urwo rwego rw'ubutegetsi rwagombye kugenda rurushaho gukora neza dore ko n'abaturage bagenda barushaho kujijuka.
Kuri Republika ya kabiri, intumwa za rubanda zakomeje gutorwa. Nyamara itorwa ry'abategekaga izo ntumwa (Président, Vice-président, Secrétaire député) ntiryari rifututse (basaga n'abashyirwagaho na perezida wa Republika), ibyo bikaba byaragiraga ingaruka ku mikorere yabo.
Kuri Republika ya gatatu, abagombaga kwitwa intumwa za rubanda basa naho bacanye umubano na Rubanda. Muti ese bite. Abadepite bashyizweho bavuye mu mashyaka . Nawe se bishoboka bite ko Ishyaka ritemewe gukorana n'abaturage mu gihugu cyose ryatanga abadepite bo kulihagararira muri icyo gihugu? Kugeza ubu, izo ngirwa mashyaka zikorera gusa mu murwa wa Kigali, naho ni mu kwaha kwa FPR. Ko amashyaka aba i Kigali gusa, byumvikana bite ko bafata umuturage wo mu Mutara cg i Cyangugu ngo ni depite w'ishyaka iri n'iri kandi iryo shyaka ridakorana n'abaturage baho? Ababikurikiranira hafi basanga ubwo buryo bwo gushyiraho abadepite bunyuranije n'ukwishyira ukizana kwa buri munyarwanda. Abadepite bariho ubu bihishe mu kwaha kwa FPR. Ntabwo ari intumwa za Rubanda. Amashyaka agomba gukorana n'abaturage bityo abadepite bayo bakava mu bayoboke. Hagombye kubaho rero uburyo buhuza UMUTURAGE - ISHYAKA- INTUMWA YA RUBANDA- LETA. Uko bimeze ubungubu rero, ni ukuvuga ko intumwa zitirirwa iza Rubanda zishyirwaho mu bwiru, Rubanda itigeze isobanukirwa. Kubera ko izo ngirwa mashyaka zikorera mu kwaha kwa FPR, birumvikana ko abadepite bose bashyirwaho na FPR, bityo bakaba bose ari abadepite ba FPR, ariko atari intumwa za Rubanda.
Mu bihugu byadutanze gutera imbere mu majyambere, abadepite nibo bashyiraho amategeko. Ndetse abaturage baho baciye akenge ku buryo bibariza ubwaboicyo intumwa yabo yabamariye. Ibyo bigaragarira aho abanyamakuru bemerewe kugaragaza imibare yerekana neza uko abadepite bagiye bavuga mu manama (interventions), umubare w'amategeko depite kanaka yitekerereje akageza ku bandi, n'ibindi n'ibindi. Birumvikana rero ko umudepite nyawe arangwa n'akazi ke mu guharanira icyazamura abaturage. Byaba se bimeze bite mu Rwanda? Ese abadepite koko bakora amategeko cg bategereza ko guverinoma iterana ikaboherereza imishinga bagahita bayemeza gusa? Ni bangahe bavugisha ukuri kubibera mu gihugu badatinya kuva mu kwaha kwa FPR? Ese ko intumwa ya Rubanda yagombye kwerekana ibyo yakoze imbere y'abaturage, intumwa za FPR ni responsable imbere ya nde?
Igitangaje ariko, ni uko izo ntumwa zitari iza Rubanda zigabaganije umutungo wa Rubanda . Turamutse dutanze urugero, mu myaka ya 80, umukozi wa leta wo hejuru (secrétaire d'administration) yafataga umushahara w'amafaranga ibihumbi makumyabiri na kimwe. Intumwa ya Rubanda yo yafataga ibihumbi mirongo itanu ni ukuvuga inshuro zirenga ho gato ebyiri. Ubungubu (2002) umukozi wa leta (secrétaire d'administration ) ageze ku bihumbi hafi mirongo itanu naho umudepite FPr ageze ku bihumbi magana inani, inshuro hafi 20. Ibyo biragaragaza urwobo abanyapolitiki bagenda bacukura rubatanya n'abakozi ba leta cyana cyane abitwa ngo ni abo hejuru. Mu gihe Rubanda rugufi itabaza ivuga ko itakibona icyo kurya gihagije, ushinzwe gushyiraho amategeko we ariyuzuriza inda nyamara kandi yarangiza ati: Muturage ukwiye gusorera akaruri kawe ubamo kuko bitagenze bityo nta kintu gishobora gukorwa mu gihugu! Abanyumva nabi bati imisoro siyo ihemba abadepite. Ikibazo si aho kiri, ahubwo Leta aho kugirango isesagure udufaranga twayo ku mishahara y'agatsiko k'abantu rimwe na rimwe batitaye ku nyungu z'umuturage, yagombye kuyasaranganya mu nzego zo hasi zikorana n'abaturage (la décentralisation doit s'accompagner du transfert des moyens particulièrement financiers). Byongeye kandi, imishahara irengeje urugero niyo yagombye gusoreshwa aho kugirango umuturage asorere agasambu ke atagira icyo avanamo. Abadepite b'ubu mu Rwanda si intumwa za Rubanda!


text:
MINALOC irasaba abaturage kuyigezaho ibibazo bakoresheje ikoranabuhanga
Yanditswe na IYAREMYE YVES
Minisiteri y’Ubutegetsi bw’Igihugu (MINALOC) irakangurira abaturage kumenya ko hari uburyo bw’ikoranabuhanga bashyiriweho bubafasha kumenyekanisha ibibazo batavuye aho bari.
Ubu buryo bwatangijwe mu ntangiriro z’uyu mwaka bwiswe E-Citizen Complaints ngo ni gahunda yaje gufasha abaturage kujya bakemurirwa ibibazo bitabasabye kuza kuri minisiteri.
Umuyobozi mukuru ushinzwe imiterere y’Inzego z’ibanze muri MINALOC, Gakire Bob, avuga ko E-Citizen ifasha mu kwakira ibibazo, kubikurikirana no kubikemura.
Yagize ati: “E-Citizen Complaints ni uburyo bufasha abaturage kujya batanga ibibazo byabo bakoresheje ikoranabuhanga aho kugira ngo umuturage afate inzira aze i Kigali. Afata telefoni ye akandikamo ikibazo akacyohereza na twe tugahita tumenya ikibazo ndetse n’uwo acyoherereje.”
Akomeza avuga ko ubu buryo bukora bwihuse kandi bwizewe kandi ngo ibibazo by’abaturage hari uburyo byakirwamo.
Umuturage asabwa kujya atanga ikibazo cyananiranye mu nzego z’ibanze ndetse no mu karere kuko n’ubundi n’uzajya atanga ikibazo kitanyuze hasi azajya asubizwayo.
Ikindi ngo gahunda ijyanye n’iminsi yahariwe ibibazo bitandukanye by’abaturage ikomeza kubaho nta bwo ikurwaho n’ubu buryo bw’ikoranabuhanga, kandi ubu buryo bunafasha kumenya akarere karimo ibibazo byinshi kugira ngo minisitiri ageyo abikemure.
Ati : «Ku murongo wa telefoni, ubutumwa bukubiyemo ikibazo umuturage afite abwohereza kuri 5353, uyu ni umurongo utishyuzwa umuturage ahamagaraho cyangwa agakoresha yohereza ubutumwa bugufi (SMS), ikindi umuturage ashobora no kunyura ku rubuga rwa Minisiteri (Website) ahari/ahanditse e-Citizen na ho akaba yakwandikaho ikibazo cyangwa igitekerezo afite. Abona igisubizo mu buryo bwihuse bita rapid sms imubwira ko ikibazo ke cyakiriwe kandi kigejejwe ku babishinzwe.»
Gakire Bob akomeza agira ati: “Impamvu nyamukuru E-Citizen Complaints yashyizweho, ni ukugira ngo inzego zose zifite uruhare mu gukemura ibibazo by’abaturage zigire amakuru ku kibazo cy’umuturage ndetse zikanamenya uburyo cyakurikiranwe. Bidufasha kumenya uko cyakemuwe cyane ko tuba dufite nimero ye ya telefoni tuvugana umunsi ku munsi.”
Uyu muyobozi avuga ko ubu buryo buje kunganira mu gukemura bya bibazo byajyaga bitinda kurangira cyane ko nubwo abaturage bafite abayobozi hafi yabo bitababuzaga kuza i Kigali kuri Minisiteri gutanga ibibazo byabo, ubu buryo bwashyiriweho abo baturage kugira ngo bubafashe kubariza aho bari.
Uburyo ikibazo gikemurwamo
Gakire ati: «Iyo ibibazo by’abaturage bitugezeho, nyuma birasesengurwa bigahabwa umurongo wihuse wo kubikemura, ubundi umuturage ahabwa nomero za telefoni z’uwo yabaza kuko hari igihe babaza wenda bitari mu nshingano za MINALOC, urugero ubaza ngo kwiyimura kuri lisiti y’itora cyangwa kwandikisha uruhushya rwo gutwara ibinyabiziga n’ibindi, duhita tumubwira uwo yabaza na nimero akayihabwa.»
Ibibazo byoherejwe byasubijwe 100%
Gakire yemeza ko kugeza ubu bamaze kwakira ibibazo bitandukanye birimo ibyanyuze mu buryo bwifashishije telefoni ndetse n’ibyaje binyuze mu buryo bwa murandasi, gusa ngo byakemutse byose nta gisigaye.
Yagize ati : «Kugeza ubu ibibazo 1878 byanyuze kuri murandasi byose byahawe ibisubizo bingana na 100% ariko ku buryo bw’ubutumwa bugufi tumaze kwakira ibibazo bisaga 5721 kandi byose byamaze guhabwa igisubizo, ikindi iyo ikibazo cyamaze kwakirwa umuturage asabwa gukurikiza umurongo ikibazo ke cyahawe kugira ngo gikemuke natwe tuba tubikurikirana, dukorana n’abo twabishinze tureba aho babigejeje.»
Zimwe mu mbogamizi zigihari
Gakire avuga ko kuri ubu hakiri abaturage bagikomeza gukora ingendo bajya mu nzego zitandukanye kugira ngo bakemurirwe ibibazo kandi hari uburyo bwihuse bahabwamo serivisi batagombye gusiragira.
Ati: “Haracyari ikibazo k’imyumvire hamwe na hamwe ikiri hasi, turakomeza ubukangurambaga dufatanyije twese n’inzego zose ngo imyumvire izamuke, turasaba ko mukomeza namwe kubimenyesha abaturage nk’itangazamakuru, gusa hari ikizere ko abaturage bazagera aho bakabyumva neza.”
Akomeza agira ati: “Turagira inama abaturage gukomeza kwitabira gukoresha ubu buryo bw’ikoranabuhanga bwashyizweho mu gutanga umurongo no gukemura ibibazo, twiyemeje kubasubiza ku gihe kandi tubafasha kugira ngo ibibazo byabo bikemuke neza kandi vuba, nta muturage ukwiye kugira ikibazo ngo avuge ko cyananiranye kandi duhari cyangwa ngo bakomeze bakoreshe amatike menshi bazana iwacu amadosiye, babyaze umusaruro iri koranabuhanga.”
Mukeshimana Ancille utuye mu Karere ka Rubavu ni umwe mu baturage bavuga ko batarasobanukirwa neza n’ubu buryo bw’ikoranabuhanga. Ati: «Ariko ntabwo ndabugerageza n’umunsi n’umwe cyakora hakozwe ubukangurambaga abaturage bose bakamenya ko ubu buryo buhari ibibazo byinshi byagejejwe mu nzego z’ibanze byakemuka.»
MINALOC itangaza ko ubu buryo bwitezweho kuzana impinduka mu nzego zigira uruhare mu gukemura ibibazo by’abaturage gusa magingo aya ubu uburyo buhuriweho n’Inzego z’ibanze ndetse na Minisiteri y’Ubutegetsi bw’Igihugu.


text:
Ni byiza ko buri gitangazamakuru kigira aho gikorera-Mugisha
Yanditswe na SEZIBERA ANSELME
Umunyamabanga Nshingwabikorwa w’Urwego rw’Abanyamakuru bigenzura(RMC) Mugisha Emmanuel asanga buri gitangazamakuru gikwiye kugira umwihariko wacyo kikagira aho gikorera, abo kibandaho (publique cible) ndetse n’umurongo kiganishaho (Ligne Editoriale) kuko bigifasha kubona imikorere ndetse kikabona n’isoko kandi bigatuma itangazamakuru rikora mu buryo bwa bizinesi.
Ubwo yagaragarizaga abayobozi b’ibitangazamakuru bikorera kuri murandasi (Online), ba nyiri ibitangazamakuru, abanditsi bakuru na bamwe mu banyamakuru ibyavuye mu bushakashatsi bwakozwe na RMC mu ntangiriro za 2018, Mugisha yaboneyeho no gusaba ibitangazamakuru gukora bigamije kureba ibyo bitanga, abo ribiha, aho ryabikorera n’icyo ryakwibandaho.
Mugisha ashishikariza itangazamakuru by’umwihariko irikora mu buryo bw’ikoranabuhanga (Online) gukora umwuga ritekereza ku byo ritanga(Product) bigatandukana n’uko ryatekereza ku nkuru (story) gusa, kandi bagakora uwo mwuga batekereza ikiciro cy’abantu baryo ryifuza guha inkuru(audience) cyangwa se mu gice runaka(Areas).
Agira ati: “Si ngombwa ko umunyamakuru uyu munsi umusanga mu nkuru ya politiki, ejo ukamubona mu bukungu, bwacya ukamubona mu butabera, icyo gihe nta cyo ageraho, birakwiye ko umunyamakuru umusanga mu kintu kimwe akakimenyera. Ikindi igitangazamakuru cyagombye kuba gifata umurongo, kikibanda ku buhinzi n’ubworozi, cyangwa kikibanda kuri politiki se, ubukungu se, ibyo bikakimenyerwaho. Bituma kitarindagiza abasomyi bacyo, ikindi hari n’ubwo cyagombye gufata igice runaka gikoreramo wenda kikaba cyakwibanda nko mu ntara imwe ntusange byose birwanira mu mujyi wa Kigali.
Mugisha atangaza ko iyo bikozwe bityo kwinjira muri bizinesi biryorohera kandi abibutsa ko bizinesi y’itangazamakuru ari iy’amagambo. Aha yabasabye gukoresha neza ururimi buri gitangazamakuru cyandikamo, kikaruha agaciro kandi kigakoresha imvugo zumvwa na bose zitaremereye, ubundi igitangazamakuru kikirinda guhindaguranya urubuga rwacyo ngo kitayobya abakunzi bacyo hanyuma kigashakisha ishusho nziza ikurura abasomyi.
Mugisha atangaza ko buri munyamakuru yagombye gutekereza ko inkuru arimo gukora ari bizinesi kandi ituma igitangazamakuru ke kinjiza n’umukoresha we akabasha kumuhemba.
Abanyamakuru bashimye inama bagiriwe n’ubuyobozi bwa RMC bwo gukora bagamije gukora bizinesi, basobanukirwa neza abasomyi babo kandi biyemeza ko bagiye gutera intambwe mu gushaka icyo bagomba kwibandaho naho bagomba gukorera, baheraho basaba RMC kubagira inama ku ishyirwa mu bikorwa.


text:
YASUWE 20
Polisi ikorera mu karere ka Kamonyi mu murenge wa Gacurabwenge yafashe umumotari witwa Hakizimana Alexis w’imyaka 39 utwara moto ifite ibirango RD 648 E. Yari ayihetseho umufuka urimo inyama z’inka ibiro 90 mu buryo bunyuranyije n’amategeko.
Umuvugizi wa Polisi mu ntara y’Amajyepfo, Chief Inspector of Police (CIP) Sylvestre Twajamahoro avuga ko uyu mumotari yafashwe n’abapolisi ubwo bari mu kazi kabo ko gucunga umutekano wo mu muhanda. Avuga ko Hakizimana yari azitwaye mu buryo bunyuranyije n’amategeko.
Yagize ati: “Iteka rya Minisitiri n°013/11.30 ryo ku wa 18/11/2010 ryerekeye itwarwa n’icuruzwa ry’inyama rigaragaza ko gutwara inyama mbisi zikonjesheje zigenewe kuribwa bigomba gukorwa ku buryo zitagaragarira abahisi n’abagenzi, zigomba kuba zitwikiriye neza kandi zikarindwa izuba, imvura, ibyondo, umukungugu n’amasazi. Uriya rero nta nakimwe yari yujuje mu bivugwa muri iri teka rya Minisitiri.”
CIP Twajamahoro yakomeje avuga ko bishoboka ko Hakizimana yaba yari azibye ahantu kuko abapolisi bamusabye ibyangombwa byazo arabibura, avuga ko yari azivanye mu murenge wa Kayenzi. Ni mu gihe mu mirenge ya Karama na Kayenzi yo mu karere ka Kamonyi hakunze kumvikana ubujura bw’amatungo yibwa akabagwa, inyama zikagurishwa mu buryo butazwi.
Ati: “ Ku wa Gatatu taliki ya 19 Gashyantare saa tanu z’amanywa Abapolisi bageze mu kagari ka Gihinga, mu murenge wa Gacurabwenge babona uyu mumotari ahetse umufuka bagira amakenga baramuhagarika basanga n’inyama zirimo, bamubajije ibyangombwa byazo arabibura, yemera ko izo nyama yari azikuye mu murenge wa Kayenzi azishyiriye undi muntu atashatse kuvuga amazina utuye mu murenge wa Runda.”
Umuvugizi wa Polisi y’u Rwanda mu ntara y’Amajyepfo yibukije abaturwanda ko hari iteka rya Minisitiri n°013/11.30 ryo ku wa 18/11/2010 ryerekeye itwarwa n’icuruzwa ry’inyama rigaragaza ko gutwara inyama mbisi zikonjesheje zigenewe kuribwa bigomba gukorwa ku buryo zitagaragarira abahisi n’abagenzi, zigomba kuba zitwikiriye neza kandi zikarindwa izuba, imvura, ibyondo, umukungugu n’amasazi.
Ingingo ya 3 y’iri teka ivuga ko inyama mbisi, zikonjesheje zidapfunyitse zitwarwa mu binyabiziga bipfutse kandi igice izo nyama zitwarwamo kitagira aho gihurira n’umushoferi, aho inyama zitwarwa hakaba hagomba kuba hashashemo ibyuma bikoze muri “zinc” cyangwa ikintu cyose kitagwa umugese.
Yongeye kwibutsa abaturarwanda by’umwihariko abamotari kutijandika mu bikorwa binyuranyije n’amategeko kuko bihesha isura mbi akazi kabo bakora; asaba abamotari kujya batanga amakuru ya bamwe muri bo bakora ibikorwa nk’ibi bigayitse bagatukisha izina ryabo.
Inyama zashyikirijwe umuganga w’amatungo mu murenge wa Gacurabwenge ategeka ko zitwikwa, mu gihe Hakizimana nawe yashyikirijwe umurenge ngo acibwe amande.


text:
Gatsibo: Urubyiruko rwasabwe guca ukubiri n’ibiyobyabwenge
Yanditswe na KAYITARE JEAN PAUL
Urubyiruko rwo mu bigo by’amashuri yisumbuye mu karere ka Gatsibo mu ntara y’Iburasirazuba, rwasabwe guca ukubiri n’ibiyobyabwenge no gutanga amakuru y’abakora ibiyobyabwenge kimwe n’ababicuruza.
Umuyobozi w’Akarere ka Gatsibo wungirije ushinzwe iterambere ry’ubukungu, Manzi Théogène, yabigarutseho ejo hashize tariki 27 Kanama 2018 ubwo baganiraga n’abanyeshuri barenga magana atanu baturutse mu bigo bitandukanye. Ibiganiro byabanjirijwe no kwangiza ibiyobyabwenge.
Umuyobozi w’Akarere wungirije, Manzi, yabwiye urubyiruko rw’abanyeshuri ko u Rwanda ruyoborwa n’abantu batanywa ibiyobyabwenge, arushishikariza kwirinda ibiyobyabwenge kugira ngo ruzagire ejo heza.
Yagize ati: “U Rwanda ruyoborwa n’abantu bazima batanywa ibiyobyabwenge nk’inzoga z’inkorano, n’izindi. Birasaba ko mubirwanya, muca ukubiri nabyo, mukabyirinda ahubwo mugatanga amakuru. Turasaba ko mubyirinda mukanabirinda bagenzi banyu.”
Umuyobozi wa Polisi mu karere ka Gatsibo, CIP Muhirwa John, agaragaza ko Akarere ka Gatsibo ari ho ibiyobyabwenge biruhukira akaba ari n’inzira yabyo kuko biva Uganda bikanyuzwa mu karere ka Nyagatare bikagera Gatsibo, agashimangira ko bifatwa ku bufatanye n’abaturage.
CIP Muhirwa asaba urubyiruko kureka ibiyobyabwenge kuko ubinywa ata ubwenge. Yagize ati “Uburyo ibiyobyabwenge binyobwamo, hari ukubyinukiriza, kubinywa, kubijundika, kubyitera mu nshinge, kubihererekanya mu maraso. Urebye uko bitwarwa nko ku igare, ku maguru, mu modoka, kubiheka nk’uheka umwana n’ubundi buryo bitwarwamo, turabasaba ko mwadufasha mugatangira amakuru ku gihe kandi namwe mukabireka.”
Uwambajimana Eugenie wiga mu kigo cya ‘Gabiro High School’ avuga ko ibiganiro bahawe ku biyobyabwenge byamusigiye isomo, agahamya ko atazigera abinywa kuko yasobanukiwe ububi bwabyo.
Ati: “Sinsanzwe nywa ibinyobwa bisembuye ariko maze kumva ububi bwabyo sinzigera mbinywa kandi n’ababinywa nzajya mbibabuza.”
Kansime Alice na Karemangingo Emmy bombi bavuga ko bagaragaza ko aho batuye hari urubyiruko rwabaswe n’ibiyobyabwenge ndetse kandi ko hari n’ababicuruza mu ibanga, bakavuga ko nibasubirayo bazagira uruhare mu gutuma ibiyobyabwenge bicika aho batuye.
Bimwe mu biyobyabwenge bikunze kugaragara mu karere ka Gatsibo ari nabyo byangijwe, harimo zebra waragi, inzoga z’inkorano n’imiti y’inkorano bifite agaciro k’amafaranga angana na miliyoni umunani maganabiri na cumi na bitandatu (Frw 8,216,000).


text:
Umupfumu Rutangarwamaboko Nzayisenga Modeste ni umuganga gakondo ukoresha imbaraga z’abakurambere n’ibyatsi bya cyimeza, azwi ku izina ry’Umupfumu, ni umwunga akomora kuri Sekuruza Rutangarwamaboko.
Rutangarwamaboko yarongoye Umuziranenge Sana Cynthia tariki ya 30 Nyakanga 2017, ubukwe bwabo bwabereye mu Ntara y’Amajyepfo mu Bibungo bya Mukinga I Nyamurasa ho mu Karere ka Kamonyi ari ho Rutangarwamaboko akomoka.Muri ubu bukwe nta muntu wahejwe, umuntu wese ubishaka yarabutashye, nkuko byagendaga mu muco wa Kinyarwanda.
Aho ubukwe bwabereye hari hateguwe amahema yo kwicaramo, hatatse Kinyarwanda mu mabara y’umukara n’umweru. Umweru usobanuye icyiza naho umukara ugasobanura ikibi, bivuze ko ibyiza n’ibibi bisimburanwa mu buzima ariko icyiza kiganza ikibi.
Umugeni bamuzanye mu ngobyi ya kinyarwanda bamushyira hasi nuko bahamagara Rutangarwamaboko ngo aze arebe umugeni we. Aramusanganira, abasaza baramubwira ko agiye kurongora umugore we. Rutangarwamaboko afata umwishywa, mu mwanya w’impeta zikoreshwa muri iki gihe, awambika Umuzirangenge nk’ikimenyetso cy’uko amurongoye abaye umugore we. Umwishywa ni ikimenyetso, n’isezerano ry’abashakanye.
Impamvu bahisemo icyatsi cy’umwishywa ni uko ari icyatsi gikomeye kihanganira izuba no mu gihe cy’icyanda cyo gihora gitoshye kikarandaranda ibi bikava ku nshinga kwanda bivuze kwaguka. Imigenzereze n’imibereho y’icyo cyatsi nibyo baba bifuriza abashakanye igihe bawambika umugeni.
Ibyo kurya byo muri ubu bukwe byari ibya Kinyarwanda gusa ndetse n’aho byari biteretswe n’uko byateguwe byose ari Kinyarwanda. Ibyo kurya babizanaga ku nkoko, hari ibihaza, amateke, imyumbati n’ibishyimbo, impungure n’ibirayi by’amaganda, inyama zari zitogosheje, amashaza n’ibindi byinshi bya Kinyarwanda ndetse n’umutsima w’amasaka wakoreshejwe mu cyimbo cy’umutsima wa kizungu ukunze gukoreshwa mu bundi bukwe bwo muri iki gihe.Hari ibyo kunywa nk’inzagwa, ubushera, ikigage n’amata, gusa hari na za Fanta nkeya ku bantu batanywa ibyo bintu.
Abageni baririye ku mbehe kandi barakaraba barisha intoki, n’abandi baboneraho bararya ndetse ugatwara n’icyo kunywa ushoboye. Ni ibirori byari byateguwe neza cyane ku buryo nta muntu wahageze ngo abure ibyo kurya, keretse utarabishakaga.
Igice cya nyuma cyabaye icyo gutanga impano, Rutangarwamaboko aha umwari we impano y’impuzu ifunze neza by’umwihariko wa Kinyarwanda n’uko n’abandi bakurikiraho batanga impano ibirori birangira bityo.
Abageni bagiye kwifotoreza mu Rukari I Nyanza, ibirori byasusurukijwe n’itorero Abakundamuco naho umusangiza w’amagambo yari Rukizangabo Shami Aloys.
Twabibutsa ko Rutangarwamaboko na Umuziranenge bakoze ubukwe gakondo nyuma y’uko Kuwa 16 Nyakanga 2017 bakorewe umuhango wo gusaba no gukwa, uwo muhango wabaye aba bombi badahari nk’uko byangendaga mu myaka yo hambere.
Tariki 21 Nyakanga 2017 bagiye mu biro by’Umurenge wa Remera basezerana mu buryo bw’amategeko. Ibi ni itandukaniro rikorwa ubu, abandi babanza kujya gusezerana mu mategeko hanyuma bakazakora umugenzo wo gusaba no gukwa gusezerana byararangiye.
Mu muco wa Kinyarwanda bagira bati:”Urugo Ruhire, Muzabyare muheke hungu na kobwa.”